title: Altroosi

text: Altroosi esiintyy luonnossa ainoastaan erittäin harvinaisena. D-Altroosia ei ole tavattu vielä mistään eliöstä, mutta L-altroosin on havaittu olevan osa "Butyrivibrio fibrisolvens" -bakteerin, jota elää märehtijöiden kuten lehmien pötsissä, ekstrasellulaarisia polysakkarideja ja eräitä sen johdannaisia tavataan eräiden muidenkin bakteerien polysakkarideista. Altroosi esiintyy tyypillisesti rengasrakenteisina hemiasetaaleina pyranooseina ja furanooseina. Tasapainotilassa noin 70 % altroosista on pyranooseina ja noin 30 % furanooseina.


title: Altroosi

text: D-Altroosia valmistetaan tyypillisesti lähtemällä D-riboosista ja pidentämällä hiiliketjua käyttämällä syanohydriinejä tai nitrometaania. D-Altroosia voidaan avlmistaa myös D-glukoosista käyttämällä epimerisaation katalyyttinä molybdeenihappoa. L-Altroosia voidaan valmistaa L-idoosista. Toinen tapa valmistaa tätä monosakkaridia on syntetisoida sitä D-galaktoosista käyttäen Mitsunobu-reaktiota.


title: HMS Ultimatum

text: HMS Ultimatum (viirinumero P34) oli Britannian kuninkaallisen laivaston U-luokan sukellusvene. Se kuului luokan kolmanteen ryhmään.


title: HMS Ultimatum

text: Alus tilattiin Vickers Armstrongilta Barrow-in-Furnessista. Sen köli laskettiin 19. kesäkuuta 1940 ja alus laskettiin vesille 11. helmikuuta 1941 ilman seremonioita. Alus otettiin palveluskäyttöön vielä samana vuonna 29. heinäkuuta viirinumerollaan P34. Se nimettiin vuoden 1943 alkupuolella "HMS Ultimatumiksi".


title: HMS Ultimatum

text: Alus oli kotivesillä koulutettavana, minkä päätyttyä se siirrettiin Välimerelle. Alus sijoitettiin Maltalle 10. sukellusvenelaivueeseen. Tammikuussa 1942 alus kohtasi Italian laivaston saattueen M43 pääsemättä laukaisuetäisyydelle, mutta helmikuussa alus upotti italialaisen rahtialuksen. Maaliskuussa alus upotti Italian laivaston sukellusveneen "Ammiraglio Milon" Sisilian rannikolla. Alus valvoi Italian laivaston liikkeitä kesäkuussa 1942 varoittaen Maltalle pyrkivää operaatio Vigorousin saattuetta MW11. Se oli samankaltaisessa tehtävässä operaatio Pedestalin aikana.


title: HMS Ultimatum

text: Sukellusvene palasi Britteinsaarille huollettavaksi, mistä se palasi Välimerelle lokakuussa 1943. Matkan aikana alus hyökkäsi tuloksetta Saksan laivaston sukellusvenettä "U-73" vastaan.


title: HMS Ultimatum

text: Vuoden 1944 aikana "HMS Ultimatum" upotti kolme rahtialusta sekä osallistui Kreetan takaisinvaltaukseen toukokuussa. Alus siirrettiin kesäkuussa laivueen mukana Maddalenaan Sardiniaan, mistä se teki partiomatkoja Ranskan rannikolle upottaen viisi rahtialusta. Heinäkuussa alus upotti sukellusveneidentorjuntaveneen sekä kaksi rahtialusta. Sodan lopussa aluksella ei ollut merkittäviä tapahtumia.


title: HMS Ultimatum

text: Alus myytiin romutettavaksi 23. joulukuuta 1949 ja se romutettiin 1950 Port Glasgowissa.


title: 152 mm haupitsi M1910

text:
152 mm haupitsi M1910, eli oikeammin 6 dm polevaja gaubitsa sistemy Schneidera oli ranskalaisen Schneiderin suunnittelema raskas haupitsi, jota valmistettiin lisenssillä Keisarillisella Venäjällä. Haupitseja käytettiin sekä ensimmäisessä että toisessa maailmansodassa. Haupitsi oli käytössä myös Suomessa, jossa sen nimikkeenä oli 152 H/10.
Keisarillinen Venäjä ryhtyi uusimaan tappiollisenVenäjän–Japanin sodan (1904–1905) jälkeen tykkikalustoaan. Aluksi uutta kalustoa ostettiin mm. Saksasta, Japanista ja Englannista, mutta omaa tuotantoa haluttiin myös kehittää. Tykistön kannalta erittäin merkittäväksi muodostui Venäjän ja Ranskan yksityisen aseteollisuuden yhteistyö, joka konkretisoitui ranskalaisen Schneiderin ja venäläisen Putilovin asetehtaiden välillä tehtyyn sopimukseen vuonna 1907. Schneider suunnitteli Venäjälle joukon tykkejä, joista yksi raskas haupitsi oli venäläiseltä nimikkeeltään "6 dm polevaja gaubitsa sistemy Schneidera".


title: 152 mm haupitsi M1910

text: Schneider sovelsi haupitsiin aikaisemmin Venäjälle suunnittelemansa "107 mm pushka obr. 1910 g." -kanuunan (suomalaiselta nimikkeeltään 107 K/10) ratkaisuja. Schneider valmisti aluksi muutaman prototyypin Ranskassa, mutta loput tykeistä valmistettiin lisenssillä Venäjällä Putilovin ja Permin asetehtaissa.


title: 152 mm haupitsi M1910

text: Haupitsin rakenne oli aikakaudelleen tavanomainen. Siinä oli suora palkkilavetti, jossa oli keskellä aukko kehtoa ja perääntyvää putkea varten, sekä teräsvanteiset puupuolapyörät. Lukko oli tyypiltään kierrelukko, ja haupitsissa käytettiin nelipanoksisia kartussilaukauksia (tykkiin ladattiin ensin ammus, ja sen perään kartussihylsy jossa on ruutipussit ja nalli). Putken alla olevassa kehdossa oli joustolaite, johon oli sijoitettuna hydraulinen hidastin ja pneumaattinen palautin. Haupitsia voitiin vetää sekä hevosilla että moottoriajoneuvolla.


title: 152 mm haupitsi M1910

text:
Tykin sivusuuntausala oli palkkilavetin takia hyvin kapea (± 3 astetta). Korkeussuuntausala oli -1 - 42 astetta. Suomessa haupitsissa käytettiin vain sirpalekranaatteja. Tällainen ammus painoi 43,5 kg ja lensi noin kahdeksan kilometrin päähän. Tosin vuodelta 1925 peräisin olevan manuaalin mukaan haupitsilla voidaan ampua myös tiettyjä "152 mm Canet" -rannikkotykin sirpaleammuksia.
Venäjän keisarillisen armeijan kenttätykistö käytti haupitseja laajassa määrässä ensimmäisessä maailmansodassa. Tykkejä oli myöhemmin käytössä myös Neuvostoliiton puna-armeijassa toisessa maailmansodassa, jossa niitä päätyi sotasaaliina saksalaisten käsiin. Saksalaiset antoivat tykille nimikkeen "15,2 cm sFH 446(r) ", mutta he eivät oikein keksineet haupitseilleen riittävää käyttöä. Saksalaisten saamat tykit olivat luultavasti Neuvostoliitossa 1930-luvulla modernisoituja versioita, joiden venäläinen nimike oli "152 mm gaubitsa obr. 1910/30".


title: 152 mm haupitsi M1910

text: Suomen sisällissodassa vuonna 1918 valkoiset saivat sotasaaliikseen yhteensä yhdeksän "152 H/10" -haupitsia. Näistä neljä saatiin Viipurista ja loput Helsingistä. Tykeistä kahdeksan oli käyttökelpoisia, mutta niitä ei käytetty sisällissodassa.Talvisotaan saakka haupitsit olivat ensin Raskaan Tykistörykmentin ja sitten Kenttätykistörykmentti 4:n (KTR 4) yhden patterin koulutuskalustona.


title: 152 mm haupitsi M1910

text: Talvisodassa tykit olivat Vaasassa perustetun Raskas Patteristo 4:n kahdella patterilla. Patteristo tuki suomalaisten joukkojen puolustusta Karjalankannaksen itäosassa Mannerheim-linjalla Taipaleen sektorilla. Jatkosodassa tykit kuuluivat Raskas Patteristo 30:lle, joka oli 11. Divisioonaan oma patteristo. Patteriston yksi patteri ampui haupitseilla jonkin aikaa vuonna 1941, kunnes tykit poistettiin aktiivikäytöstä loppuun ammuttuina (ainakaan 15.10.1941 patteriston kalustona ei niitä enää ollut ). Lisäksi yksi haupitsi oli Maasotakoululla harjoitustykkinä. Huonosta kunnostaan huolimatta näitä Suomen kenttätykistön vanhimpia raskaita haupitseja säilytettiin varastoituna vuoteen 1966 saakka, jolloin seitsemän jäljellä olevaa viimein hylättiin.


title: 152 mm haupitsi M1910

text: Yksi "152 H/10" on Suomen Tykistömuseossa Hämeenlinnassa.


title: Haapamäki (täsmennyssivu)

text: Haapamäki tarkoittaa seuraavia:


title: Antila

text: Antila on suomalainen sukunimi, joka on muun muassa seuraavilla henkilöillä:


title: Malaijan unioni

text: Malaijan liitto oli brittiläisen imperiumin siirtomaa vuosina 1946–1948. Malaijan liitto muodostettiin vuonna 1946 yhdistämällä Yhtyneet malaijlaisvaltiot, Ei-yhtyneet malaijilaisvaltiot sekä Salmisiirtokunnista Penang ja Malakka.


title: Malaijan unioni

text: Malaijan liiton myötä koko Malakan niemimaa oli ensimmäistä kertaa brittien suoran hallinnon alaisena. Sulttaanit menettivät samalla valtansa ja heistä tuli brittihallinnon ”neuvonantajia”. Malaijit vastustivat uutta liittoa jyrkästi. Maaliskuussa 1946 perustettiin Yhtyneiden malaijien kansallisjärjestö (UMNO) vastustamaan Malaijan liittoa. Järjestöä oli perustamassa peräti 41 poliittista ryhmittymää tai seuraa. Umpikujaan ajautuneessa tilanteessa britit kutsuivat huhtikuussa 1946 UMNO:n neuvottelemaan Malaijin tulevaisuudesta. Neuvottelukutsun myötä UMNO:sta tuli Malaijan johtava järjestö ja myöhemmin puolue, joka on pysynyt vallassa 2000-luvulle asti. Neuvotteluihin kutsuttiin myöhemmin myös maltillisia kiinalaisia ja intialaisia johtohenkilöitä.


title: Malaijan unioni

text: Ammattiyhdistysliike oli Malakan niemimaalla ja poliittisten mielenosoitusten ohella niemimaalla oli lukuisia lakkoja. Britit yrittivät hillitä lakkoilua kieltämällä ay-liikkeitä ja perustamalla niin sanottuja ”vapaita” ammattiliittoja, jotka eivät olleet poliittisia eivätkä lakkoilleet.


title: Malaijan unioni

text: Malajivastarinta johti lopulta siihen, että britit saattoivat helmikuussa 1948 voimaan uuden perustuslain, jolla Malaijan liitto lakkautettiin ja Malaijan liittovaltio perustettiin. Uusi perustuslaki ei kuitenkaan ratkaissut kiistoja. Kiinalaiset vastustivat uutta liittovaltiota, koska kiinalaisvoittoinen Singapore jäi sen ulkopuolelle ja siten heikensi liittovaltion kiinalaisten asemaa. Jo kesäkuussa 1948 britit julistivat poikkeustilan, joka kesti runsaat kymmenen vuotta. Poikkeustila saavutti sellaiset laajuudet, että sitä on myös kutsuttu sisällissodaksi.


title: Aaro Amnell

text: Aaro Amnell (1912 – 1975) oli suomalainen Tampereella asunut kirjailija.


title: Aaro Amnell

text: Amnell osallistui vapaaehtoisena Espanjan sisällissotaan 1937–1938.


title: Viitala

text: Viitala tai Wiitala on suomalainen sukunimi, joka on muun muassa seuraavilla henkilöillä:Viitala on myös suomalainen paikannimi. Sillä voidaan tarkoittaa esimerkiksi seuraavia:


title: Estrella (täsmennyssivu)

text: Estrella tai La Estrella (espanjan kielessä "tähti") voi tarkoittaa seuraavia asioita:


title: Laitila (sukunimi)

text: Laitila on suomalainen sukunimi:


title: Kyhmypilkkasiipi

text: Kyhmypilkkasiipi ("Melanitta deglandi" tai "Melanitta fusca deglandi") on mustalintujen sukuun kuuluva sorsalaji. Sitä pidettiin aiemmin pilkkasiiven ("Melanitta fusca") alalajina.


title: Kyhmypilkkasiipi

text: Kyhmypilkkasiipi pesii Kanadassa, Meksikossa, Yhdysvalloissa ja Saint-Pierre ja Miquelonin saarilla. Kyhmypilkkasiipikannan koosta ei ole luotettavia arvioita.


title: Kyhmypilkkasiipi

text: Kyhmypilkkasiipi pesii järvillä, joilla ja lammilla arktisella tundralla ja alppiniityillä.


title: Kyhmypilkkasiipi

text: Sulkasato- ja talvehtimisalueilla kyhmypilkkasiipi voi kerääntyä suuriksi, jopa tuhansien yksilöiden parviksi.


title: Kyhmypilkkasiipi

text: Kyhmypilkkasiiven pesintä alkaa toukokuun puolivälissä. Ne pesivät pareittain tai pienissä ryhmissä. joskus lokki- tai tiirayhdyskunnissa. Pesinnän jälkeen aikuiset yksilöt siirtyvät sulkasatopaikoille ja ovat lentokyvyttömiä kolmesta neljään viikkoa.


title: Kyhmypilkkasiipi

text: Kyhmypilkkasiipi käyttää ravinnokseen nilviäisiä.


title: Tahvanainen

text: Tahvanainen on suomalainen sukunimi, joka on muun muassa seuraavilla henkilöillä:


title: Ilkka Kontula

text: Ilkka Kullervo Kontula (s. 16. huhtikuuta 1945 Helsinki) on suomalainen kirjailija.


title: Aarre Javanainen

text: Aarre Ensio Javanainen (s. 12. lokakuuta 1943 Rautjärvi) on suomalainen kirjailija.


title: Aarre Javanainen

text: Javanaisen romaani "Mustan Millan kylä" sai jaetun toisen palkinnon WSOY:n suuressa eläinaiheisessa romaanikilpailussa vuonna 1978.


title: Nikolai Martsenko

text: Nikolai Jurjevitš Martsenko (; s. 25. toukokuuta 1993 Krasnojarsk) on venäläinen moottoriurheilija.


title: Nikolai Martsenko

text: Martsenko aloitti uransa 11-vuotiaana Venäjän Touring Car -amatöörimestaruussarjassa. Vuonna 2009 hän ajoi muutaman kilpailun Saksan F3-sarjassa. Samana vuonna hän sijoittui neljänneksi F3-luokan suomenmestaruussarjassa ja viidenneksi saman luokan Pohjois-Euroopan alueen (NEZ) cupissa. Vuosina 2010–2011 Martsenko kilpaili Saksan F3-sarjassa vaihtelevalla menestyksellä. Vuonna 2012 Martsenko kilpaili Formula Renault 3.5 -sarjassa saavuttaen 13 pistettä. Martsenko jatkoi sarjassa vuonna 2013 saavuttaen 20 pistettä.


title: Nikolai Martsenko

text: Martsenko jatkoi sarjassa myös vuonna 2014. Hän ehti ajaa vain neljä kilpailua saavuttaen yhden kakkossijan. Tämän jälkeen hän ajautui budjettiongelmiin ja joutui jättämään kauden kesken. Hän sai kuitenkin myöhemmin paikan GP3-sarjasta siirtyen kesken kauden Hilmer Motorsport -talliin jossa hän ajoi neljä kilpailua saavuttamatta pisteitä.


title: Lauri Hautamäki

text: Lauri Hautamäki (s. 17. elokuuta 1936 Kauhajoki) on suomalainen aluetieteilijä ja Tampereen yliopiston aluetieteen emeritusprofessori. Hautamäki suoritti filosofian tohtorin tutkinnon maantieteen alalta Helsingin yliopistossa vuonna 1967 ja toimi siellä suunnittelumaantieteen apulaisprofessorina vuosina 1970–1977 sekä aluetieteen professorina Tampereen yliopistossa vuodesta 1977 eläkkeelle jäämiseensä asti.


title: Lauri Hautamäki

text: Suomessa Hautamäki tunnetaan erityisesti yhtenä kylätoiminnan perustajista ja häntä onkin tämän takia nimitetty "Suomen kylätoiminnan isäksi". Suomalaisessa maaseutu- ja kylätutkimuksessa hänen on katsottu edustaneen osuustoiminnan aatemaailmasta ammentanutta gebhardilaista paradigmaa.


title: Lauri Hautamäki

text: Hautamäki valittiin Suomalaisen Tiedeakatemian jäseneksi vuonna 1996.


title: Rothesay-luokka

text:
Rothesay-luokka eli tyyppi 12M oli Britannian Kuninkaallisen laivaston yhdeksän aluksen muodostama toisen luokan sukellusveneidentorjuntafregattiluokka. Luokan aluksia palveli myös kolme Etelä-Afrikan (President-luokka) ja kaksi Uuden-Seelannin laivastoissa.
Uusi-Seelanti vastaanotti helmikuussa 1957 "HMS Hastingsin", joka oli tilattu Britannian kuninkaalliselle laivastolle helmikuussa 1956. Saman aikaisesti maa tilasi toisen aluksen. Ne olivat sisätilaratkaisuja lukuun ottamatta identtisiä Britannian tilaamien alusten kanssa.


title: Rothesay-luokka

text: Simonstownin laivastosopimuksen nojalla tilattiin kolme alusta Etelä-Afrikan laivastolle. Ne olivat identtisiä Britannian alusten kanssa, mutta modernisointien myötä ne muuttuivat erilaisiksi. Alukset nimettiin buuritasavallan presidenttien mukaan.


title: Rothesay-luokka

text: Modernisoinneissa aluksille valmistettiin tilat ja lentokansi Westland Wasp -helikoptereille, jonka tieltä aluksilta poistettiin Limbo-sukellusveneentorjuntaheittimet. Alusten ilmavalvonta- ja tulenjohtotutkat vaihdettiin ja niille asennettiin kaksi kolmeputkista 12,75 tuuman sukellusveneentorjuntatorpedoputkea.


title: Rothesay-luokka

text: Alukset osoittautuivat vaikeasti ylläpidettäväksi Etelä-Afrikan asevientikiellon vuoksi ja siksi "President Steyn" poistettiin palveluksesta 1980 ja sitä käytettiin varaosina.


title: John B. Kuusisto

text: Juhani Kuusisto, kirjailijanimi John B. Kuusisto (s. 1937 Helsinki ) on suomalainen kirjailija.


title: Hassinen

text: Hassinen voi tarkoittaa seuraavia asioita:


title: Raimo Juntunen

text: Raimo Juhani Juntunen (s. 21. syyskuuta 1936) on suomalainen Savonlinnassa asuva hammaslääkäri ja kirjailija.


title: Palviainen

text: Palviainen on suomalainen sukunimi, joka on muun muassa seuraavilla henkilöillä:


title: Diprokvaloni

text: Diprokvaloni on metakvalonin johdos joka kehitettiin 1980-luvulla, ja sitä myytiin pääasiassa Ranskassa ja muissa Euroopan maissa. Sillä on sedatiivinen, ahdistusta poistava ja kipua poistava vaikutus ja se on antihistamiini. Sitä on käytetty pääasiassa nivelreuman ja nivelrikon hoitoon, ja harvinaisemmin unettomuuden, ahdistuksen ja hermoperäisen kivun hoitoon.


title: Diprokvaloni

text: Diprokvaloni on ainoa metakvalonin johdos joka on nykyisin laajasti kliinisessä käytössä. Sen käyttö herättää kuitenkin kysymyksiä mahdollisesta väärinkäytöstä ja yliannostuksista, joten sitä ei myydä sellaisenaan, vaan kamfosulfonaattisuolana ja yhdistettynä esimerkiksi etentsamidiin.


title: Korvalan asuinpaikka

text: Purkajasuon kalastuspaikka ja Korvalan muinaiset asuinpaikat sijaitsevat Yli-Iissä muutama kilometriä Kierikin voimalaitoksesta alajuoksulle päin olevalla suolla ja sen rannoilla. Purkajasuo oli muinaisen merenlahden pohjukkaa, jonne Iijoen vedet purkautuivat, ja Korvalan asuinpaikka sijaitsi aivan lahden rannalla. Maankohoamisen seurauksena muinaislahti maatui ja soistui. Iijoen rannoilla oli kivikaudella pitkäaikaista asutusta muun muassa Kierikinsaaressa. Korvala ja Purkajasuo kuuluvat laajempaan Kierikin muinaisalueeseen, jossa muinaisia hyvin eri-ikäisiä asuinpaikkoja on useita pienellä alueella. Korvalan asuinpaikka on ajoitettu vuosille 3 500−3 050 eaa. ja Purkajasuon löydöt on ajoitettu väljästi välille 3 700−2 900 eaa.


title: Korvalan asuinpaikka

text: Korvalan asuinpaikka-alue sijaitsee Iijoen pohjoisrannalla laajan Purkajasuon muinaisjäännösalueen sisällä 2,8 km Yli-Iin kirkosta itään. Asuinpaikka sijaitsee 52−55 metriä merenpinnan yläpuolella. Purkajasuo sijaitsee Korvalan pohjois- ja koillispuolella. Korvalan asuinpaikalta on löydetty noin 72 asumuksen painannetta. Osa asumuksista on rakennettu peräkkäisiksi riveiksi, jotka ovat ilmeisesti muodostaneet 2−3 talon rivitaloja. Talot ovat yleensä 18−29 metriä pitkiä. Alueella on tutkittu muun muassa yksi neljän huoneen rivitalo.


title: Korvalan asuinpaikka

text: Asuinpaikan löydöksistä on teetetty joitakin ajoituksia, jotka osuvat välille 3 500−3 050 eaa. Yksi ajoitus on otettu keramiikan palasesta, joka edustaa Pöljän keramiikkaa.


title: Korvalan asuinpaikka

text: Viiden peräkkäisen painanteen rivistö, josta kaivauskertomuksissa käytetään numeroa 63, on havaittu olleen samanaikainen. Asumusten rakennetta kuvaa hyvin rivitalo, sillä viisi yhden huoneen taloa on rakennettu linjaan muutaman metrin välein ja huoneet on yhdistetty toisiinsa välikäytävillä. Rivitalon uloskäytäviä löydettiin ainakin rivitalon itäpäädystä, jossa oviaukkoon liittyi myös pieni eteinen, ja välikäytävien kummallakin sivuilla. Rivitalon länsipää oli hiekkakuopan hiekanotossa tuhoutunut, joten sen ovista tai huoneenrakenteesta ei tiedetä mitään. Talojen lattiataso oli maanpinnan alapuolella, ja niiden kaivamisessa syntynyt maa-aines muodosti rivitalon pohjoissivulle maavallin. Lattian reunat oli tuettu hirsisalvoksilla (mahdollisesti 3−4 kerrosta), mikä teki lattiasta suorakulmaisen.


title: Korvalan asuinpaikka

text: Talojen oletetaan olleen matalaseinäisiä, koska kaivauksissa ei löytynyt tarkempaa tietoa talojen rakenteesta. Talojen ennallistaminen on Kierikissä toteutettu matalaseinäisenä, mutta aumakattoisena rakennelmana. Ratkaisu on ollut selvästi toimiva, vaikka mikään ei käytännössä sulje pois korkeampiseinäistä mallia. Löydetyt paalujen sijat kertovat vain sen, että kattoa piti tukea altapäin.


title: Korvalan asuinpaikka

text: Kaikki rivitalon huoneet olivat 6,5 metriä levyitä, mutta huoneiden pituus vaihteli 6,2 ja 7,5 metrin välillä. 2,5−4,5 metriä leveät välikäytävät olivat ilmeisesti rakennettu tiiviisti kiinni huoneiden seiniin. Koko rivitalon kokonaispituus lienee ollut 38 metriä, mutta tuhoutumisen vuoksi vain 34 metriä oli näkyvissä.


title: Korvalan asuinpaikka

text: Itäisimmässä huoneessa, jonka päädyssä oli kulkuaukko, oli puurangoista tehty lattia. Puulattian keskellä oli kivetty tulisija, johon johti pohjoisen hiekkavallin alta ilmakanava. Toisessa huoneessa lattia oli kuoppamainen, ja sen keskellä oli kuoppamainen tulisija. Lattiasta havaittiin myös kaksi paalun paikkaa. Kolmas huone oli taas tasapohjainen. Itäpuolen yhdyskäytävän lähellä oli pitkulainen tulisija ja länsipäässä 70 senttimetriä syvä, kivillä täytetty kuoppa. Kuopan merkitystä pohditaan vielä. Huoneeseen on kaivettu kaakon suunnasta 2 metriä pitkä oja, joka kulkee seinän alitse. Tämä voi olla salaoja tai ilmakanava. Ilmakanavia tarvittiin, koska talon lattia oli syvällä ja rakenne tiivis. Tulisijat vaativat paljon ilmaa, jota ei kannattanut talvella otta ovista vaan nuotion lähellä olevasta ilmakanavasta.


title: Korvalan asuinpaikka

text: Koska hiekassa kaikki orgaaninen aines, kuten puu-, luu- ja nahkaesineet, häviää nopeasti, tutkittavaksi jää vain kivi-, keramiikka- ja meripihkaesineet sekä palaneet luut. Näitä löytyy suomalaisista asuinpaikoista hyvin. Löydetyssä keramiikassa on ominaispiirteenä asbestisekoitus, joka on Pöljän keramiikassa tyypillistä. Paikalta on löydetty myös myöhäistä kampakeramiikkaa, josta Pöljän keramiikan katsotaan kehittyneen.


title: Korvalan asuinpaikka

text: Meripihkaesineet ovat kiinnostavia, koska niitä ei löydy mainittavasti Suomesta ja ovat siksi tuontitavaraa. Lähin meripihka-alue sijaitsee Baltian rannikolla, ja löydetyt meripihkaesineet vaikuttavat olevan sieltä peräisin. Korvalassa meripihkaesineitä on löydetty poikkeuksellisen suuria määriä ja arvellaankin, että Korvala kävi baltialaisten tai jonkin muun yhteisön kanssa kauppaa. Purkajasuolta on löydetty kolme meripihkakorua, jotka ovat nappi, putkihelmi ja pyöreän riipuksen katkelma. Riipuksen alkuperäinen halkaisija on ollut noin 7 senttimetriä. Ainakin putkihelmi ja nappi ovat baltialaista tyyliä. Korvalasta on löydetty noin 40 esinettä, joista kolmannes on nappeja ja puolet riipuksia. Näiden lisäksi on löydetty kahden renkaan palaset ja lukuisa määrä tunnistamattomia palasia.


title: Korvalan asuinpaikka

text: Purkajasuo on otollinen suoarkeologian kohde, sillä materiaali on toistaiseksi säilynyt kosteassa ympäristössä hyvin. Suoalue sijaitsee noin 3 kilometriä Yli-Iistä itään maantien 854 molemmin puolin. Suon viereisen peltoalueen alla, noin 1-2 metrin syvyydessä, sijaitsee jopa neljä löytökerrosta. Suo sijaitsee 50,5−53 metriä merenpinnan yläpuolella.


title: Korvalan asuinpaikka

text: Puulöytöjä tunnetaan 12 hehtaarin suuruiselta alueelta. Kaikki löydetyt esineet vaikuttavat olevan veden tuomia, sillä ne löytyivät vaaka-asennossa. Suurin löytöaines on tavallista puutavaraa, mutta joukossa on myös ihmisen käsittelemää tavaraa. Löytyneissä riu’uissa saattaa olla työstön jälkiä tai seiväs voi olla teroitettu. Osa löydöistä on kalastukseen liittyviä pyydyksiä tai niiden osia. Ritilät muistuttavat kala-aitojen osia ja joukossa on myös liisteistä valmistettuja katiskoja tai rysiä (kuva). Ritilöiden liisteet on sidottu ruoteisiin tuohipunoksilla.


title: Korvalan asuinpaikka

text: Arkeologien tulkinnan mukaan Purkajasuon paikalla on ollut nuoremmalla kivikaudella laaja-alainen kalastuspaikka. Osa puujätteestä on kulkeutunut paikalle joen virtausten mukana. Kalastustarvikkeet ovat ihmisten sinne jättämiä. Eteläinen asuinpaikka Korvala lienee ollut samanaikaisesti käytössä, kun Purkajasuolle kertyi runsaasti puutavaraa, joka on ajoitettu väljästi 3 700−2  900 eaa.


title: Korvalan asuinpaikka

text: Noin vuonna 3 200 eaa. Korvala oli niemi, joka työntyi esiin meren ja joen suiston välissä. Niemen edessä oli isomman saaren muodostama salmi ja meren ulapan suunnassa sitä suojasi toinen pienempi saari. Tähän suojaisaan paikkaan raivattiin myöhemmin Leualanpelto ja muut osat soistuivat Purkajasuoksi. Leualanpellolta vuonna 2004 otetuista maanäytteistä on löydetty siitepölyä ja hyönteisten jäänteitä, joiden avulla on voitu valottaa silloista elinympäristöä.


title: Korvalan asuinpaikka

text: Joen tuoman hiekan ja lietteen joukkoon painui eri aikoina ympäristöstä pieniä vihjeitä. Vanhimmat ja syvemmällä olevat jokilietteet sisälsivät koivun, männyn ja lepän siitepölyä. Mänty oli ympäröivien metsien valtapuu. Myös kuusen siitepölyä löytyi, mutta sitä on kasvanut enemmän joen yläjuoksuilla. Sedimenteistä löytyi myös vaakanävertäjiä (kuuluu ytimennävertäjiin) ja hevosmuurahaisia, jotka käyttävät mäntyä ja erityisesti kuusta ravintonaan. Pelkästään mäntyä syö kekomuurahainen. Nämä hyönteiset elävät harvassa ja valoisassa havu- tai lehtimetsässä, nummella ja niityillä, missä viihtyvät maitohorsma, leinikki ja voikukka.


title: Korvalan asuinpaikka

text: Kuvaukseen sopiva ympäristö on helposti kuviteltavissa. Hiekkaisten joenrantojen törmät muuttuivat ihmisen toiminnasta nummeksi, jonka takana alkoivat metsät. Vesi oli murtovettä, joka oli ekologisesti hyvin monilajista. Maankohoaminen paljasti nopealla tahdilla savipohjaista maata pioneerilajien valloitettavaksi, jolloin merenrannat pysyivät aina niittyinä.


title: Korvalan asuinpaikka

text: Asuinpaikan aikoihin Suomessa oli atlanttinen ilmastokausi, joka alkoi kääntyä kohti viileämpää subboreaalista kautta. Vanhimmista sedimenteistä löytyneet maakiitäjäiset ovat viileämmässä nykyilmastossa eteläisempiä lajeja. Samoin voidaan sanoa kovakuoriaislajista "Enicmus planipennis" ja vaakanävertäjästä, jotka aikanaan olivat tavallisia Purkajasuolla, mutta ovat nyt harvinaisia eteläisessä Suomessa. Näytteistä tehty ilmastoanalyysi painotti ennemmin kosteaa ja lämmintä ilmastoa, kuin kuivaa mannerilmastoa.


title: Korvalan asuinpaikka

text: Ensimmäiset arkeologiset löydöt tehtiin Purkajasuolla ojituksen yhteydessä vuonna 1956, kun löydettiin meripihkahelmi. Tarkemmat tutkimukset ovat jakaantuneet useammalle vuodelle. Korvalassa Timo Pärssinen suoritti koekaivauksen vuonna 1987. Tutkimukset käynnistyivät uudelleen 1995, kun Pentti Koivunen tarkasti alueen ja Hans-Peter Schulz ja Koivunen johtivat kaivauksia vuosina 1995−1999. Purkajasuolla koekaivaukset tehtiin jo 1960 meripihkakorun (KM 14396) löytöpaikalla. Tämän jälkeen suoritettiin vain tarkastuksia vuosina 1976, 1988, 1990 ja 1995. Schulz suoritti kaivauksia vuosina 1996−2000. Annemari Tranberg keräsi vuonna 2003 näytteitä Purkajasuon eri kohdista hyönteis- ja siitepölytutkimusta varten. Kaivauksia jatkettiin vuosina 2004 ja 2006 Sini Annalan ja Sami Viljanmaan johdolla.


title: Mebrokvaloni

text: Mebrokvaloni eli MBQ on meklokvalonin johdos, jolla oletettavasti on samanlainen sedatiivinen ja hypnoottinen vaikutus kuin meklokvalonilla. Meprokvaloni poikkeaa meklokvalonista siten että sillä on bromiatomi klooriatomin sijaan 3-fenyylirenkaassa. Meprokvaloni on ollut laiton aine Saksassa vuodesta 1998, mutta lääkkeestä on vain vähän tietoa olemassa. Sitä on kuitenkin myyty muuntohuumeena kadulla Saksassa.


title: Sivonen

text: Sivonen on suomalainen sukunimi, joka on muun muassa seuraavilla henkilöillä:


title: Tossavainen

text: Tossavainen on suomalainen sukunimi, joka on muun muassa seuraavilla henkilöillä:


title: Meklokvaloni

text: Meklokvaloni eli "3-(o-kloorifenyyli)-2-metyyli-4(3H)-kinatsolinoni" (myyntinimillä Nubarene ja Casfen) on metakvalonin johdos, joka kehitettiin vuonna 1960, ja sitä myytiin pääasiassa Ranskassa ja joissakin muissa Euroopan maissa. Sillä on sedatiivinen, hypnoottinen ja ahdistusta poistava vaikutus, ja sitä käytettiin unettomuuden hoitoon. Meklokvaloni vaikuttaa nopeammin, mutta vaikutus kestää lyhyemmän aikaa kuin metakvalonilla, joten sitä on käytetty ainoastaan unilääkkeenä. Meklokvalonia on käytetty myös ahdistusta poistavana lääkkeenä, mutta sitä ei ole käytetty yhtä laajalti kuin metakvalonia, eikä sitä enää valmisteta. Tämä johtuu siitä, että sen on pelätty aiheuttavan yliannostuksia, ja sillä on mahdollinen väärinkäyttöpotentiaali.


title: Kuivalainen

text: Kuivalainen (feminiinijohtimella Kuivalatar) on suomalainen sukunimi:


title: Inverted Jenny

text: Inverted Jenny (”ylösalaisin oleva Jenny”) on Yhdysvalloissa 10. toukokuuta 1918 julkaistu postimerkki, jossa merkin keskellä oleva kuva Curtiss JN-4 -lentokoneesta on ylösalaisin. Kyseessä on Yhdysvaltojen filateliahistorian tunnetuin virhepainama. Koska postimerkin keskikuva painettiin ensin, sen jälkeen kuvan kehys, niin itse asiassa kehys painettiin väärin päin eikä itse keskikuva. Virhepainamaa tiedetään olevan vain yksi 100 merkin arkki, joka tekee Inverted Jennystä yhden postimerkkeilyn kalleimmista kohteista. Yksittäinen Inverted Jenny -merkki myytiin Robert A. Siegelin huutokaupassa marraskuussa 2007 977 500 dollarin hintaan. Joulukuussa 2007 postituore Inverted Jenny myytiin 825 000 dollarilla. Neljän Inverted Jennyn ryhmä myytiin Robert A. Siegelin huutokaupassa lokakuussa 2005 2,7 miljoonalla dollarilla.


title: Inverted Jenny

text: 1910-luvun aikana Yhdysvaltain postilaitos teki useita kokeiluja postin kuljettamiseksi lentokoneilla ja päätti vihkiä palvelun virallisesti käyttöön 15. toukokuuta 1918 Washington D.C.:n, Philadelphian ja New York Cityn välisellä lentoreitillä. Postilaitos asetti postimaksuksi 24 senttiä, joka oli paljon korkeampi kuin silloinen 3 sentin postimaksu ykkösluokan postille. Postilaitos päätti myös julkaista tälle arvolle uuden postimerkin, joka painettiin isänmaallisesti puna-sinisin värein ja jonka kuvassa oli postinkantoon valittu kaksitasokone Curtiss Jenny.


title: Inverted Jenny

text:
Uuden postimerkin valmistelutyöt tehtiin kovalla kiireellä: painolaattojen kaiverrustyö alkoi 4. toukokuuta ja painaminen 10. toukokuuta (perjantai) poikkeuksellisesti 100 merkin arkeissa. Tavallisesti tuolloin painettiin 400 merkin eriä, jotka leikattiin 100 merkin arkeiksi. Koska merkistä tehtiin kaksivärinen, jokaiseen arkkiin tehtiin kaksi painatusta. Tämä oli virheitä aiheuttanut prosessi, jonka seurauksena oli tullut aiemmin muun muassa vuosina 1869 ja 1901 ylösalaisin painettuja merkkejä. Ainakin kolme arkkia löydettiin ja tuhottiin painatusprosessin aikana. Oletetaan, että vain yksi virheellinen sadan merkin arkki pääsi läpi tarkastusten.
Toimitukset postikonttoreihin alkoivat maanantaina 13. toukokuuta, jolloin useat keräilijät tietoisina mahdollisesta painovirheestä menivät paikallisiin postikonttoreihin ostamaan merkkejä virhemerkkien toivossa. Keräilijä W. T. Robey oli yksi heistä ja hän oli kirjoittanut 10. toukokuuta ystävälleen, että "olisi kannattavaa etsiä ylösalaisia merkkejä". 14. toukokuuta Robey meni postikonttoriin ostamaan uusia merkkejä ja kuten hän myöhemmin kirjoitti, hänen "sydämensä pysähtyi" virkailijan ojentaessa hänelle arkillisen virheellisesti painettuja merkkejä. Robey maksoi merkeistä ja pyysi nähdä muutkin arkit, mutta ne olivat normaaleja.


title: Inverted Jenny

text: Päivän muut yksityiskohdat eivät ole kovin selviä, sillä Robey antoi niistä kolme toisistaan poikkeavaa lausuntoa myöhemmin, mutta hän alkoi ottaa yhteyksiä sekä postimerkkikauppiaisiin että toimittajiin kertoen löydöstään. Myös postin tarkastajat vierailivat Robeyn luona yrittäen ostaa merkit takaisin. Viikon kuluttua Robey kauppasi arkin tunnetulle philadelphialaiselle välittäjälle Eugene Kleinille 15 000 dollarista. Klein myi arkin heti Hetty Greenin pojalle "Eversti" Edward Howland Robinson Greenille 20 000 dollarilla.


title: Inverted Jenny

text: Klein kertoi Greenille, että merkit olisivat arvokkaampia erillisinä kuin yhtenä arkkina. Green suostui neuvoon ja Klein pilkkoi arkin yhteen kahdeksan merkin sekä useaan neljän merkin ryhmään. Loput merkeistä myytiin yksitellen. Green piti itsellään useita merkkejä mukaan lukien yksi, jota säilytettiin hänen vaimonsa medaljongissa. Tämä medaljonki oli ensi kerran myynnissä Siegelin huutokaupassa 18. toukokuuta 2002. Sitä ei myyty huutokaupalla, mutta filatelialehdistö kertoi että se oli myyty myöhemmin yksityisesti tuntemattomaan hintaan. Ennen pilkkomista Klein merkitsi arkin kääntöpuolelle jokaisen merkin sijainnin arkilla. Tästä syystä yksittäiset merkit ja niiden sijainti on voitu jälkikäteen määritellä.


title: Inverted Jenny

text: Filateelisessa kirjallisuudessa väitettiin pitkään, että seitsemän merkeistä on tuhoutunut tai varastettu, mutta yksi näistä seitsemästä merkistä tuli huutokauppamyyntiin kesäkuussa 2007. Useat muut merkeistä ovat vaurioituneet, muun muassa yksi pölynimuriin joutunut. Greenin vaimo ilmeisesti käytti yhtä merkeistä postitukseen ja se on ainoa tunnettu leimattu yksilö.


title: Inverted Jenny

text: Inverted Jenny oli Smithsonianin kansallisen postimuseon "Rarity Revealed" -näyttelyn vetonaulana vuosina 2007–2009. Kyseinen merkki kuului alun perin Benjamin K. Millerille, yhdelle varhaisimmista merkin omistajista, joka oli ostanut sen 250 dollarilla. Millerin merkki varastettiin 1977, mutta löytyi 1980-luvun alussa ilman ylärivin hammasteita. Tämä oli tehty, ettei merkkiä olisi tunnistettu varastetuksi Millerin merkiksi. Millerin varastettu merkki nosti muiden Inverted Jennyjen markkina-arvoa ylöspäin. Inverted Jennystä tunnetaan myös ainakin kolme väärennöstä.


title: Inverted Jenny

text: Marraskuussa 2006 floridalaisen Browardin piirikunnan äänestysvirkailijat kertoivat löytäneensä postiäänestyskuoreen liimatun Inverted Jennyn. Ääni oli hylätty sillä siinä ei ollut äänestäjän allekirjoitusta. Joulukuussa 2006 postimerkkiasiantuntijat tutkivat merkin ja totesivat sen väärennökseksi.


title: Penttinen

text: Penttinen on suomalainen sukunimi, joka on muun muassa seuraavilla henkilöillä:


Pöytätenniksen maailmanmestaruuskilpailut 2012 kilpailtiin Dortmundissa, Saksassa 25. maaliskuuta – 1. huhtikuuta.


title: Pöytätenniksen maailmanmestaruuskilpailut 2012

text: Miesten turnauksen voitti Kiina, Suomen sijoitus kisoissa oli 48 ja Suomen joukkueeseen kuuluivat Benedek Oláh, Samu Soine, Otto Tennilä ja Roope Kantola


text: Naisten turnauksen voitti Kiina, Suomen sijoitus oli 68.


title: Rauli Rapo

text: Rauli Rapo (s. 29. elokuuta 1948) on uransa lopettanut suomalainen pesäpalloilija. Hän edusti pääsarjaurallaan Riihimäen Pallonlyöjiä vuosina 1971–1972 ja 1986–1987 sekä Imatran Pallo-Veikkoja vuosina 1973–1983. IPV:n joukkueessa Rapo voitti Suomen-mestaruuden vuosina 1977 ja 1978. Kaikkiaan hän pelasi pääsarjassa 328 ottelua, joissa hän löi 4 + 175 ja toi 383 juoksua. Rapo valittiin vuoden pesäpalloijaksi 1974, ja hän pelasi kymmenen Itä–Länsi-ottelua vuosina 1968–1979.


title: Amerikanmustalintu

text: Amerikanmustalintu ("Melanitta americana" tai "Melanitta nigra americana") on mustalintujen sukuun kuuluva sorsalaji. Sitä pidettiin aiemmin mustalinnun ("Melanitta nigra") alalajina.


title: Amerikanmustalintu

text: Amerikanmustalintu pesii läntisessä Alaskassa, Newfoundlandissa ja Venäjän itäosissa. Se on muuttolintu, joka talvehtii merellä Amerikan koillisosissa ja Tyynenmeren rannikolla Pohjois-Amerikan, Venäjän, Japanin, Korean ja Itä-Kiinan alueilla.


title: Amerikanmustalintu

text: Amerikanmustalintukannan arvioidaan olevan 530 000–830 000 yksilöä. Laskevan kannankehityksen takia laji on luokiteltu silmälläpidettäväksi.


title: Amerikanmustalintu

text: Amerikanmustalintu käyttää ravinnokseen pääasiassa nilviäisiä, mutta myös muita selkärangattomia.


title: William Clark

text: William Clark (1. elokuuta 1770 – 1. syyskuuta 1838) oli yhdysvaltalainen tutkimusmatkailija, sotilas, kuvernööri ja intiaaniasiamies. Hän tuli tunnetuksi vuosina 1804–1806 tehdystä Lewisin ja Clarkin tutkimusretkestä, joka ylettyi Ranskan Louisianasta Tyynen valtameren rannikolle.


title: William Clark

text: Tutkimusretkeä edeltävänä vuosikymmenenä Clark ehti palvella lähes kahden vuoden ajan yksityishenkilöistä kootuissa miliisivoimissa ennen liittymistään Yhdysvaltain vakinaiseen armeijaan 1791. Tutkimusretkikunnan paluun jälkeen Clark loi uran Missourin territorion kuvernöörinä ja intiaaniasiain viraston (BIA) ylitarkastajana.


title: William Clark

text: Vuonna 1838 Clark kuoli St. Louisissa lyhyen sairauden murtamana. Hän oli kuollessaan 69-vuotias.


title: Yann Cunha

text: Yann Cunha (s. 22. tammikuuta 1991 Brasília) on brasilialainen moottoriurheilija. Hän aloitti uransa kartingilla. Vuonna 2010 hän voitti kuuluisan 500 kilometrin kartingkilpailun Granja Vianassa, São Paulossa. Vuosina 2008–2010 Cunha kilpaili Formula 3 Sudamericana -sarjassa sijoittuen vuonna 2010 sarjan toiseksi. Samana vuonna hän sijoittui kolmanneksi Formula 3 Brazil Open -sarjassa. Vuonna 2011 Cunha sijoittui toiseksi samaisessa sarjassa. Samana vuonna hän kilpaili myös Britannian F3- ja European F3 Open -sarjoissa. Vuonna 2012 Cunha kilpaili Auto GP -sarjassa saavuttaen 8 pistettä. Samana vuonna hän kilpaili myös Formula Renault 3.5 -sarjassa saavuttamatta pisteitä. Cunha jatkoi samassa sarjassa vuonna 2013 saavuttamatta jälleen pisteitä.


title: Mononen

text: Mononen on suomalainen sukunimi:


title: Richard Sapper

text: Richard Frank Sapper (30. toukokuuta 1932 München – 31. joulukuuta 2015 Milano) oli saksalainen, Italian Milanossa toiminut teollinen muotoilija. Hänen töissään yhdistyivät yksinkertainen muoto ja tekninen innovaatio usein älykkäällä ja yllättävällä tavalla. Hänet palkittiin muun muassa Raymond Loewyn säätiön Lucky Strike -palkinnolla ja peräti kymmenen kertaa arvostetulla Compasso d’Oro -palkinnolla. Parikymmentä hänen työtään on otettu mukaan New Yorkin Museum of Modern Artin (MoMA) kokoelmiin.


title: Richard Sapper

text: Sapper aloitti uransa Mercedes-Benzin muotoiluosastolla, kunnes muutti vuonna 1958 Milanoon työskentelemään aluksi Gio Pontin arkkitehtitoimistossa ja sitten La Rinascente -luksustavarataloketjun muotoiluosastolla. Pian hän alkoi tehdä yhteistyötä italialaisen arkkitehti ja muotoilija Marco Zanuson kanssa. Elektroniikkayritys Brionvega palkkasi Sapperin ja Zanuson muotoilemaan kulutuselektroniikkatuotteita, jotka kykenisivät kilpailemaan japanilaisten ja saksalaisten valmistajien kanssa. Tuotteisiin kuuluivat kannettava "Doney 14", maailman ensimmäinen täysin transistoroitu tv-vastaanotin vuodelta 1962, sekä kahdesta saranoidusta puoliskosta muodostuva matkaradio "TS502" vuodelta 1965. Vuonna 1964 Sapper ja Zanuso suunnittelivat Kartell-kalustevalmistajalle ensimmäisen täysin muovista valmistetun tuolin, pinottavan lastenistuimen "K1340".


title: Richard Sapper

text: Oman muotoilustudionsa alkuvaiheessa 1959 Sapper suunnitteli Lorenz-kelloyritykselle yhä tuotannossa olevan Static-pöytäkellon, ensimmäisen tuotteensa, joka palkittiin Compasso d’Oro -palkinnolla. Vuonna 1972 syntyi Sapperin ehkä tunnetuin esine, "Tizio"-pöytävalaisin Artemide-yhtiölle. Siinä matalajännitteiseen halogeenilamppuun kulkee virta valaisimen nivellettyjä mutta toisistaan eristettyjä varsitankopareja pitkin, ja valaisimen asentoa voi säätää portaattomasti vastapainojen avulla. Tiziosta on sittemmin tehty useita erilaisia versioita, ja se on yksi maailman eniten myytyjä valaisinmalleja. 1970–1980-luvuilla Sapper suunnitteli myös toimistotuolisarjan amerikkalaiselle Knollille, valikoiman sekuntikelloja Heuerille sekä kokoontaitettavan Nena-tuolin B&B Italia -yritykselle. Vuodesta 1978 Richard Sapper muotoili Alessille muun muassa espressopannun, viheltävän "Bollitore"-vesipannun, "Bandung"-teekannun ja "Coban"-espressokoneen.


title: Richard Sapper

text: Vuonna 1980 Sapper nimitettiin IBM:n johtavaksi muotoilukonsultiksi, ja hänen kynästään syntyivät monet varhaiset kannettavat tietokoneet kuten "ThinkPad 700C" vuonna 1992. Sen musta, suorakulmainen kotelo rikkoi yhtiön perinteisen helmenharmaan linjan ja esitteli keskelle näppäimistöä sijoitetun pienen punaisen napin, jolla ohjailtiin kohdistinta tietokoneen näytöllä. Lenovon ostettua IBM:n PC-osaston vuonna 2005 Sapper sai jatkaa ThinkPad-tuoteperheen muotoilukonsulttina.


title: Richard Sapper

text: Sapper opetti ja luennoi muun muassa Yalen, Pekingin ja Buenos Airesin yliopistoissa, Stuttgartin taideakatemiassa, Lontoon Royal College of Artissa, Milanon Domus-akatemiassa sekä Wienin Hochschule für Angewandte Kunst -koulussa.


title: Nuutinen

text: Nuutinen on suomalainen sukunimi, joka on muun muassa seuraavilla henkilöillä:


title: Metaxas-linja

text: Metaxas-linja oli linnoitusketju Kreikan Bulgarian vastaisella rajalla. Kreikkalaiset rakensivat sen 1930-luvulla suojakseen bulgarialaisten mahdollista hyökkäystä vastaan. Se nimettiin kreikkalaisen poliitikon Ioannis Metaxasin (1871–1941) mukaan. Linnoitusketju koostuu konekivääripesäkkeistä, tähystyspaikoista ja niitä yhdistävistä tunneleista. Rakenteet ovat yhä olemassa ja osa niistä on avoinna yleisölle.


title: Metaxas-linja

text: Linnoitusketjun muodostavat 21 itsenäistä linnaketta, joista suurin Fort Roupel kattaa 6,1 km kokonaisuudessaan 155 km:n pituisesta linjasta. Tunneleiden ja muiden tilojen valaistus hoidettiin pääasiassa öljylampuilla, mutta myös sähköä tuottavia generaattoreita oli. Ilmanvaihto oli toteutettu sekä vapaakiertoisesti että koneellisesti, vesihuoltoa varten oli rakennettu putkitus.


title: Metaxas-linja

text: Linnoitussuunnitelmat laadittiin vuonna 1935 ja rakennustöihin ryhdyttiin seuraavana vuonna Kerkini-vuorella ().


title: Metaxas-linja

text: Saksalaiset joukot hyökkäsivät linjaa vastaan toisessa maailmansodassa 6. huhtikuuta 1941. He kohtasivat kreikkalaisten rajun vastarinnan ja kolmen päivän ankaran taistelun jälkeen he olivat saavuttaneet vain vähäistä menestystä. Linnoitusketju joutui kuitenkin saarroksiin Jugoslavian kautta tunkeutuneiden saksalaisten miehitettyä Kreikan ja sen oli lopulta antauduttava.


title: Will Stevens

text: William ”Will” Stevens (s. 28. kesäkuuta 1991 Rochford, Essex, Englanti) on brittiläinen moottoriurheilija. Hän kilpaili Formula 1 -sarjassa kausina 2014 ja 2015.


title: Will Stevens

text: Stevens on kilpaillut urallaan muun muassa Toyota Racing Series, Eurocup Formula Renault ja Formula Renault UK -sarjoissa. Vuonna 2012 hän kilpaili Formula Renault 3.5 -sarjassa saavuttaen yhden palkintosijan ja 45 pistettä. Vuonna 2013 Stevens jatkoi FR 3.5 -sarjassa saavuttaen kauden aikana viisi palkintosijaa ja yhteensä 148 pistettä sijoittuen sarjan neljänneksi. Vuonna 2014 Stevens jatkoi kolmannen kauden sarjassa. Hän voitti kauden aikana kaksi kilpailua ja otti yhden paalupaikan sijoittuen sarjan loppupisteissä kuudenneksi.


title: Will Stevens

text: Vuonna 2013 Stevens kuului Formula 1 -talli Caterhamin nuorten kuljettajien kehitysohjelmaan. Vuonna 2014 Stevensin ilmoitettiin ajavan Marussian toista F1-autoa Japanin GP:n ensimmäisissä vapaissa harjoituksissa. Myöhemmin vahvistettiin että maksuvaikeuksien takia Stevens ei päässytkään ajamaan Marussian autoa mutta on kuitenkin nimitetty Marussian varakuljettajaksi. Marussian ajauduttua konkurssiin Stevens palasi takaisin Caterhamille. Stevens teki F1-debyyttinsä Abu Dhabin GP:ssä korvaten tallista lähteneen Marcus Ericssonin. Hän sijoittui kilpailussa 17. jäätyään kierroksen kilpailun ja maailmanmestaruuden voittaneesta Lewis Hamiltonista.


title: Will Stevens

text: Kaudella 2015 Stevens kilpaili Manorin F1-tallissa Roberto Merhin tallikaverina.


title: Will Stevens

text: Kauden avausviikonloppuna Manorit eivät päässeet ajamaan lainkaan, mutta seuraavana kisaviikonloppuna Malesiassa Manorit olivat mukana, mutta Stevens ei voinut osallistua kilpailuun teknisten ongelmien vuoksi. Kiinassa Stevens pääsi ensimmäistä kertaa kilpailuun ja oli maalissa 15:s. Itävallan GP jäi Stevensin osalta lyhyeksi öljyvuodon seurauksena. Keskeytys oli brittikuskille uran ensimmäinen. Britannian osakilpailussa Stevens törmäsi sateen tultua seinään, mutta pystyi jatkamaan kilpailuaan käytyään varikolla hakemassa uuden etusiiven. Maalissa Stevens oli 13:s, joka jäi Stevensin kauden parhaaksi sijoitukseksi. Unkarissa Stevens keskeytti.


title: Will Stevens

text: Singaporen kilpailussa Stevens sai uudeksi tallikaverikseen yhdysvaltalaisen Alexander Rossin. Japanin kilpailussa Stevens spinnasi kovasta vauhdista 130R-mutkassa törmäten melkein tallikaveri Rossiin, mutta pystyi jatkamaan kilpailuaan. Yhdysvaltain GP:ssä Stevens keskeytti avauskierroksella. Stevens päätti kautensa Abu Dhabissa sijaan 18. Stevens ei saavuttanut kauden aikana yhtään pistettä. Stevens ei saanut jatkosopimusta seuraavalle kaudelle. Hän siirtyi FIA World Endurance Championship -sarjaan.


title: Will Stevens

text: • Abu Dhabin GP:ssä 2014 jaettiin tuplapisteet.


title: Luukkonen

text: Luukkonen on suomalainen sukunimi, joka on muun muassa seuraavilla henkilöillä:


title: Oscar Osthoff

text: Oscar Paul Osthoff (23. maaliskuuta 1883 Milwaukee – 9. joulukuuta 1950 Indianapolis) oli yhdysvaltalainen painonnostaja, uimari ja olympiamitalisti.


title: Oscar Osthoff

text: Osthoff osallistui olympialaisiin kerran, St. Louisissa 1904. Hän voitti tuolloin kultaa yhden käden nostossa ja sai hopeaa kahden käden nostossa. Vaikka Osthoff voitti painonnostossa olympiamitaleja, hän oli paljon tunnetumpi uimarina. Hän teki 100 jaardin matkalla Yhdysvalloissa maansa yliopistoennätyksen 1907 ja ui Milwaukee Athletic Clubin riveissä vuoteen 1924 saakka. Osthoff menestyi Wisconsinissa edellä mainittujen lajien lisäksi myös amerikkalaisessa jalkapallossa, yleisurheilussa ja voimistelussa.


title: Oscar Osthoff

text: Osthoff valmensi yliopistosta valmistumisensa jälkeen Washingtonin osavaltionyliopistossa sekä amerikkalaista jalkapalloa että yleisurheilua. Hän oli ammatiltaan insinööri.


title: Nasrin Sotoudeh

text: Nasrin Sotoudeh (1963) on iranilainen asianajaja ja toimittaja. Sotoudeh on puolustanut erityisesti kuolemaantuomittuja lapsia ja naisia sekä juristina että lehtikirjoituksissaan. Vuonna 2011 hän sai 11 vuoden vankeustuomion propagandan levittämisestä ja juonittelusta Iranin valtiota vastaan. Tuomio lyheni myöhemmin kuuteen vuoteen. Hänet kuitenkin vapautettiin jo syyskuussa 2013. Häntä on kielletty harjoittamasta asianajajan tointa.


title: Nasrin Sotoudeh

text: Suomen PEN valitsi hänet vuonna 2011 adoptiovangikseen ja kunniajäsenekseen. Sotoudeh on saanut vuoden 2012 Saharov-palkinnon.


title: Brenda Schultz-McCarthy

text: Brenda Anne Marie Schultz-McCarthy (s. 28. joulukuuta 1970 Haarlem) on alankomaalainen tennispelaaja. Parhaimmillaan hän oli kaksinpelissä WTA-listan sijalla yhdeksän toukokuussa 1996 ja nelinpelissä seitsemäntenä lokakuussa 1995. Hän voitti urallaan seitsemän WTA-turnausta kaksinpelissä ja yhdeksän turnausta nelinpelissä. Hän oli WTA-kiertueen kovasyöttöisin pelaaja vuosina 1990–1997.


title: Veljekset kuin kyljykset

text: Veljekset kuin kyljykset on Jope Ruonansuun 22. studioalbumi. Se julkaistiin 9. marraskuuta 2012. Mukana levyllä on myös Jopen veli Seppo Ruonansuu. Levyn kansitaide on Mr. Lordin käsialaa.


title: Veljekset kuin kyljykset

text: Albumi debytoi Suomen virallisen listan sijalla 16.


title: Veljekset kuin kyljykset

text: Sovitukset Jope Ruonansuu, Jari "Heinä" Nieminen ja Kuja Salmi, ellei toisin mainita.


title: Madison Brengle

text: Madison Brengle (s. 3. huhtikuuta 1990 Dover, Delaware) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 35 toukokuussa 2015. Hän on voittanut urallaan kahdeksan ITF-turnausta kaksinpelissä.


title: Madison Brengle

text: Brengle oli junioreiden maailmanlistalla parhaimmillaan neljäntenä elokuussa 2007.


title: Mikko Kartano

text: Mikko Kartano on ammattimainen viihdyttäjä, joka tunnetaan erityisesti Pelle Positiivi -hahmostaan. Hänen uransa on kestänyt yli kahdenkymmenen vuoden ajan, ja hän on tehnyt yli 4000 julkista esiintymistä. Kartanon esitykset perustuvat musiikkiin, tilannekomiikkaan ja ”suun soittamiseen”. Kartano on myös esiintynyt useissa tv-mainoksissa ja tehnyt mainosspiikkejä.


title: Mikko Kartano

text: Kartanon aloitti uransa vuonna 1992 kiertämällä Suomea orkesterin solistina. Vuonna 1997 syntyi Mikko Kartano & Energia, joka oli toiminnassa viisi vuotta ja teki noin 170 keikkaa vuodessa. Kokoonpanoon kuuluivat kitaristit Antti Hassinen ja Pete Rissanen, rumpali Sami Harlin, kosketinsoittaja Jari Pailamo sekä basisti Hannu Voutilainen.


title: Mikko Kartano

text: Pelle Positiivi on Kartanon esittämä klovni, jolla oli vuonna 2003 20-osainen televisiosarja "Pelle Positiivi ja Sinisilmä". Kartano kiertelee roolihahmonaan ympäri Suomea. Pelle Positiivi -nimellä Kartano on julkaissut lastenalbumit "Meriseikkailu" (2003) ja "Tilulilulei" (2005).


title: Elämän ja kuoleman kello

text: Elämän ja kuoleman kello on vuonna 1984 ilmestynyt Harry Halénin ja Tauno Tukkisen kirja Sigurd Wettenhovi-Aspasta. Teoksen julkaisi Otava.


title: Philippe Starck

text: Philippe Patrick Starck (s. 18. tammikuuta 1949 Pariisi) on ranskalainen muotoilija. Hänen työnsä ulottuvat sisustus- ja huonekalusuunnittelusta kodin käyttöesineisiin ja jopa rakennuksiin.


title: Philippe Starck

text: Starck opiskeli muotoilua yksityisessä pariisilaisessa École Camondo -oppilaitoksessa ja perusti vuonna 1968 ensimmäisen design-yrityksensä, joka erikoistui ilmalla täytettäviin tuotteisiin. Vuodesta 1975 Starck on suunnitellut sekä sisustuksia että tuotteita. Ura lähti nousuun 1982 hänen suunniteltuaan sisustuksen Ranskan silloiselle presidentille François Mitterrandille.


title: Philippe Starck

text: Monipuolisen Starckin suunnittelutyöt ulottuvat Microsoftille tehdystä optisesta hiirestä satoja miljoonia dollareita maksaviin luksusjahteihin ja olutpakkauksiin. Häneltä tilattiin myös suunnitelma Virgin Galactic -yhtiön ”avaruuslentoasemaksi” New Mexicossa.


title: Philippe Starck

text: Philippe Starckin tunnetuimpia ja myydyimpiä tuotteita on Alessille vuonna 1990 suunniteltu hämähäkkimäinen "Juicy Salif" -sitruspuristin.


title: Philippe Starck

text: Vuonna 2008 hän suunnitteli "Zikmu Parrot" -nimiset langattomat kaiuttimet Applen iPod- ja iPhone-laitteille. Neljää vuotta myöhemmin projekti jatkui langattomien "Parrot Zik" -kuulokkeiden myötä. Starck on suunnitellut myös koteloita LaCie-yhtiön kiintolevyille sekä rannekelloja Fossil-merkille. Vuonna 2002 Starck suunnitteli suhteellisen edullisen tuotesarjan yhdysvaltalaiselle Target-tavarataloketjulle.


title: Philippe Starck

text: Kalusteita Starck on suunnitellut erityisesti italialaiselle Kartellille, usein polykarbonaatti-muovimateriaalista. Näihin kuuluvat läpinäkyvä "Louis Ghost" -tuoli, "Ero|S|" -tuoli, "Bubble Club" -sohva ja -nojatuoli sekä "La Bohème" -tuoli. Yhdysvalloissa hän on ollut mukana toisen maailmansodan aikaisen Navy Chair -tuolin uudelleenlanseerauksessa ja suunnitellut sen seuraksi muitakin kalusteita.


title: Philippe Starck

text: Philippe Starck on sisustanut useita ravintoloita eri puolilla maailmaa, kuten hongkongilaisen The Peninsula -hotellin 28. kerroksen ravintolan, jonka erikoisuutena ovat miestenhuoneen maisemaikkunaa vasten sijoitetut pisoaarit. Hänen varhaisimpia ravintolasisustuksiaan oli pariisilainen Café Costes 1984, josta syntyi samanniminen tuolimalli. Los Angelesissa Starckin sisustuksia on toteutettu moniin ravintoloihin.


title: Philippe Starck

text: Starckin sisustamiin hotelleihin lukeutuvat New Yorkin Royalton, Paramount ja Hudson, Miamin Delano Hotel ja Los Angelesin Mondrian Hotel. Lontoossa Starck on suunnitellut sisustuksen St. Martins Lane- ja Sanderson-hotelleihin.


title: Philippe Starck

text: Vuoteen 2022 saakka Starckin on määrä suunnitella yökerhoyrittäjä Sam Nazarianin uutta hotelliketjua SLS Hotels, jonka ensimmäinen kohde avattiin Beverly Hillsissä 2008. Tyttärensä Aran kanssa hän toteutti sisustustöitä Pariisin Le Meurice -hotellissa.


title: Philippe Starck

text: Muita Starckin muotoiluprojekteja ovat tuulivoimalat Pramac-yhtiölle, Eurostar-junien sisustukset sekä tokiolaisen Asahi-panimon oluttupa.


title: Kova laki: Rikollinen mieli

text: Kova laki: Rikollinen mieli ("Law & Order: Criminal Intent") on yhdysvaltalaisen "Kova laki" -televisiosarjan spin-off. Sarja keskittyy New Yorkin poliisin kaikkein vakavimpien rikosten tutkintaan erikoistuneen erikoisyksikön toimintaan. Sarjaa esittää Suomessa Yle TV2.


title: Björn Sieber

text: Björn Sieber (5. maaliskuuta 1989 Voralberg – 26. lokakuuta 2012) oli itävaltalainen alppihiihtäjä. Garmisch-Partenkirchenin MM-kilpailuissa 2011 Sieber sijoittui superalppiyhdistetyssä 13:nneksi ja suurpujottelussa 22:nneksi. Maailmancupissa Sieber sijoittui parhaimmillaan seitsemänneksi Banskon superalppiyhdistetyssä helmikuussa 2011. Nuorten MM-kilpailuissa hän saavutti hopeaa suurpujottelussa ja pronssia supersuurpujottelussa.


title: Björn Sieber

text: Sieber kuoli 26. lokakuuta 2012 auto-onnettomuudessa. Häntä pidettiin yhtenä lupaavimmista alppihiihtäjistä Itävallassa.


title: Marmorikuula

text: Marmorikuula on pyöreä, yleensä lasista valmistettu pallo. Marmorikuulat ovat useimmiten lastenleikkeihin suunnattuja.


title: ITTF Hall of Fame

text: ITTF Hall of Fame on Kansainvälisen pöytätennisliiton kunniagalleria, joka perustettiin vuonna 1993. Silloin siihen nimettiin 12 henkilöä.


title: Netta Walldén

text: Netta Walldén (s. 1973 Orivesi) on suomalainen lastenkirjailija ja äidinkielenopettaja. Hän kirjoittaa "Rubenin tutkimuksia" -lastenkirjasarjaa.


title: Netta Walldén

text: Walldén on opiskellut Tampereen yliopistossa muun muassa suomen kieltä, kirjallisuutta ja tiedotusoppia sekä markkinointia ja luovaa kirjoittamista Kriittisessä Korkeakoulussa. Hän opettaa äidinkieltä ja kirjallisuutta Klaukkalassa. Ennen opettajaksi ryhtymistä hän työskenteli muun muassa UPM Kymmenen palveluksessa. Walldénin tekstejä on palkittu Pirkanmaan kirjoituskilpailussa, vuonna 2007 proosasarjassa ja vuonna 2008 lyriikkasarjassa.


title: Netta Walldén

text: Vuonna 2011 ilmestyi Walldénin esikoisteos ja "Rubenin tutkimuksia" -kirjasarjan ensimmäinen osa, "Ruben ja rouva Mallamudin tapaus". Sarjassa 11-vuotias Ruben tutkii sisarensa kanssa outoja tapahtumia kotipaikassaan Saarnilaaksossa. Walldén inspiroitui kirjoittamaan kirjan Elliott Smithin kappaleen ”Waltz #2” myötä, ja kirjan alussa onkin lainaus kappaleesta. Teos oli Lasten LukuVarkaus -palkintoehdokkaana vuonna 2012.


title: Netta Walldén

text: Vuonna 2012 ilmestyi sarjan toinen osa, "Ruben ja Harman kartano". Kolmas osa, "Ruben ja ratikkaralli" (2013), palkittiin joulukuussa 2013 Lounais-Suomen Kirjailijoiden joka toinen vuosi jakamalla Anni Polva -palkinnolla. Sarjan neljäs osa "Ruben ja kadonneet karaatit" ilmestyi tammikuussa 2015. Myös se oli ehdolla LukuVarkaus-palkinnon saajaksi.


title: Netta Walldén

text: Walldén on toimittanut yhdessä Hanna van der Steenin kanssa Anni Nykäsen kuvittaman, nuorille suunnatun kokoelmateoksen "Mikä moka!", joka ilmestyi lokakuussa 2013.


title: Netta Walldén

text: Walldén kuuluu Suomen Nuorisokirjailijat ry:n johtokuntaan ja on Lukukeskuksen hallituksen jäsen.


title: Ed Sheeran

text: Edward Christopher Sheeran, MBE (s. 17. helmikuuta 1991 Halifax, West Yorkshire, Englanti) on englantilainen laulaja-lauluntekijä, levytuottaja ja näyttelijä. Halifaxissa syntynyt ja Suffolkin Farmlinghamissa varttunut Sheeran aloitti musiikillisen uransa katusoittajana. Kappaleissaan muun muassa popin ja rapin elementtejä yhdistelevä Sheeran nousi suuren yleisön tietoisuuteen vuonna 2011 esikoisalbuminsa "+" (laus. "Plus") myötä.


title: Ed Sheeran

text: Sheeranin esikoisalbumi + nousi listaykköseksi sekä Australiassa että Britanniassa, jossa albumia on myyty yli seitsenkertaisen platinalevyn verran. Albumin single, Ivor Novello -palkinnon voittanut ”The A Team” oli Sheeranin ensimmäinen hitti, ja se oli myös ehdokas vuoden kappaleen Grammy-palkinnon voittajaksi vuonna 2013. Vuonna 2012 Sheeran palkittiin sekä parhaan brittiläisen miesartistin että parhaan brittiläisen tulokkaan Brit Award -palkinnolla. Sheeranin toinen albumi, vuoden 2014 heinäkuussa julkaistu "X" (laus. "Multiply") nousi listaykköseksi viidessätoista maassa, keräsi lukuisia palkintoja ja oli vuoden 2015 toiseksi eniten myynyt albumi. Kolmannen albuminsa ÷ (laus. "Divide") Sheeran julkaisi vuonna 2017. Se voitti parhaan pop-albumin Grammyn ja oli maailmanlaajuisesti vuoden 2017 myydyin albumi. Myynti- ja listaennätyksiä rikkonut ÷ nosti Sheeranin lopullisesti maailmantähteyteen, ja sen single ”Shape of You” on muun muassa suoratoistopalvelu Spotifyn kaikkien aikojen soitetuin kappale.


title: Ed Sheeran

text: Maailmanlaajuisesti Sheeran on myynyt yli 26 miljoonaa albumia ja 100 miljoonaa singleä, ja hän on yksi maailman kaupallisesti menestyneimmistä artisteista. Sheeran on voittanut urallaan yhteensä neljä Grammy-palkintoa. Hän on oman tuotantonsa ohella kirjoittanut kappaleita myös muun muassa Taylor Swiftille ja Justin Bieberille. Näyttelijänä Sheeran on esiintynyt muun muassa elokuvassa "Bridget Jones’s Baby" sekä televisiosarjoissa "Game of Thrones" ja "Home and Away".


title: Ed Sheeran

text: Edward Christopher Sheeran on syntynyt 17. helmikuuta 1991 Halifaxissa, West Yorkshiressa. Hänen isoveljensä on Matthew Sheeran, ja isä John ja äiti Imogen ovat kotoisin Lontoosta. John Sheeran on taidealan kuraattori ja Imogen Sheeran korusuunnittelija. Ed Sheeran on kertonut hänen isänsä olevan lähtöisin ”hyvin suuresta” katolilaisesta perheestä. John Sheeranin vanhemmat ovat syntyjään irlantilaisia. Lapsena Sheeran perheineen muutti Framlinghamiin, Suffolkiin. Hän oli lapsuudessaan kiusattu muun muassa punaisten hiuksiensa, isojen silmälasiensa ja änkytyksensä vuoksi. Hän on puhunut kiusaamisestaan usein myös julkisuudessa.


title: Ed Sheeran

text: Sheeran on kertonut Van Morrisonin albumin "Irish Heartbeat" olleen hänen ensikosketuksensa musiikkiin. Muita hänen varhaisia musiikillisia kokemuksiaan olivat muun muassa Joni Mitchellin, Bob Dylanin ja Elton Johnin kappaleet. Ollessaan neljävuotias hän lauloi paikallisen kirkon kuorossa, ja opetteli soittamaan kitaraa ja kirjoittamaan omia kappaleitaan jo nuorena. John Sheeran vei poikansa usein konsertteihin, mikä inspiroi Edin musikaalisuutta. Hän on kertonut muun muassa nähneensä Eric Claptonin esiintyvän Royal Albert Hallissa, Paul McCartneyn Birminghamissa, sekä Bob Dylanin. Sheeran on kertonut Eric Claptonin olleen hänen suurin innoittajansa kitaransoiton saralla ja syy sille, että hän on aloittanut kitaransoittamisen.


title: Ed Sheeran

text: Sheeran aloitti musiikin äänittämisen vuonna 2004, ja julkaisi itsenäisesti ensimmäisen julkaisunsa "Spinning Man". Vuonna 2008 hän muutti Lontooseen tavoittelemaan ammatillista uraa musiikin parissa esiintyen pienissä keikkapaikoissa, ja vieraili myös televisio-ohjelma "Britannia High’n" koe-esiintymisessä. Vuonna 2009 Sheeran julkaisi EP-levyn "You Need Me" ja keikkaili muun muassa Nizlopin, The Noisettesin ja Jay Seanin lämmittelijänä. Pelkästään vuoden 2009 aikana hän Sheeran teki yli 300 keikkaa. Vuonna 2010 rap-artisti Example kutsui Sheeranin lämmittelijäkseen, ja samana vuonna hän julkaisi kolme uutta EP:tä, joista yksi oli kappaleen ”The A Team” sisältänyt "Loose Change". Vuoden 2009 syksyllä Sheeran aloitti myös musiikin opiskelun Surreyn Guildfordissa Academy of Contemporary Musicissa.


title: Ed Sheeran

text: Sheeran alkoi herättää huomiota ja kerätä faneja YouTuben välityksellä. Muun muassa sanomalehti "The Independent", Englannin jalkapallomaajoukkueen kapteeni Rio Ferdinand ja muusikko Elton John tunnustautuivat Sheeranin fanien joukkoon. Vuonna 2010 Sheeran julkaisi itsenäisesti kaksi uutta EP-levyä: "Live at the Bedford" ja "Songs I Wrote with Amy", joka oli kokoelma Sheeranin ja laulaja Amy Wadgen kirjoittamia kappaleita. Sheeranin vuoden 2011 tammikuussa julkaisema "No. 5 Collaborations Project" -EP nosti hänet iTunesin listan kakkoseksi ilman levy-yhtiön tukea tai markkinointia, ja se myi yli 7 000 kappaletta. Kolme kuukautta myöhemmin Sheeran solmi levytyssopimuksen Asylum Recordsin kanssa.


title: Ed Sheeran

text: Sheeran vieraili vuoden 2011 huhtikuussa "Later... with Jools Holland" -televisio-ohjelmassa esittämässä esikoissinglensä ”The A Team”, joka julkaistiin Britanniassa kuusi viikkoa myöhemmin digitaalisesti ladattavaksi. ”The A Team” toimi ykkössinglenä Sheeranin esikoisalbumille + (laus. "Plus"), ja se ylsi Britannian singlelistan kolmanneksi myyden julkaisuviikollaan yli 58 000 kappaletta. Se oli Britannian vuoden 2011 kahdeksanneksi eniten myynyt single myytyään yli 801 000 kappaletta, ja se nousi kymmenen parhaan joukkoon myös Australian, Saksan, Irlannin, Japanin, Norjan, Luxemburgin ja Alankomaiden listoilla. Albumin toisena singlenä julkaistiin elokuussa ”You Need Me, I Don’t Need You”, joka nousi brittilistan sijalle neljä. Kolmas single ”Lego House” menestyi hyvin ulkomailla nousten kärkikymmenikköön Australiassa, Uudessa-Seelannissa ja Irlannissa. Helmikuussa 2012 singlelistan yhdeksänneksi kohonnut ”Drunk” oli Sheeranin uran neljäs peräkkäinen kymmenen parhaan joukkoon brittilistalla yltänyt single.


title: Ed Sheeran

text: + julkaistiin vuoden 2011 syyskuussa, ja se sai kriitikoiden keskuudessa pääosin positiivisia arvioita. Se debytoi Britannian albumilistan ykkösenä myytyään 102 000 kappaletta. Vuoden loppuun mennessä + oli myynyt pelkästään Britanniassa jo 791 000 kappaletta. Albumi on ylittänyt Britanniassa seitsenkertaisen platinalevyn myyntirajan. + nousi albumilistojen viiden parhaan joukkoon myös Australiassa, Kanadassa, Irlannissa, Uudessa-Seelannissa ja Yhdysvalloissa.


title: Ed Sheeran

text: Sheeran kirjoitti poikabändi One Directionin esikoisalbumille "Up All Night" kappaleen ”Moments” vuonna 2011. Brit Awards -palkintogaalassa Sheeran voitti parhaan brittiläisen miesartistin ja vuoden brittiläisen tulokkaan palkinnot. Tammikuussa 2012 Sheeranin uutisoitiin toimivan Snow Patrol -yhtyeen lämmittelijänä yhtyeen Yhdysvaltain-kiertueella kevään 2012 aikana. Toukokuussa ”The A Team” voitti parhaan kappaleen Ivor Novello -palkinnon, ja Sheeran myös esitti kappaleen Kuningatar Elisabetin timanttijuhlan konsertissa kesäkuussa 2012. Lontoon vuoden 2012 kesäolympialaisten päätösseremoniassa elokuussa 2012 Sheeran esitti coverin Pink Floyd -yhtyeen kappaleesta ”Wish You Were Here”.


title: Ed Sheeran

text: Yhdysvaltalainen laulaja-lauluntekijä Taylor Swift otti Sheeraniin yhteyttä vuonna 2012 kuultuaan hänen musiikkiaan. Sheeran ja Swift kirjoittivat ja lauloivat yhdessä kappaleen ”Everything Has Changed” Swiftin albumille "Red". Sheeran kirjoitti jälleen kappaleita myös One Directionille: Sheeranin kirjoittama ”Little Things” yhtyeen albumilta "Take Me Home" nousi Britanniassa listaykköseksi.


title: Ed Sheeran

text: Yhdysvalloissa + nousi parhaimmillaan Billboard 200 -albumilistan sijalle viisi, ja ”The A Team” Billboard Hot 100 -listan sijalle 16. Vuodenvaihteessa 2012–2013 Sheeran teki ensimmäisen Yhdysvaltain-kiertueensa pääesiintyjänä konsertoiden 6 000–9 000 hengen yleisölle mitoitetuissa keikkapaikoissa. ”The A Team” huomioitiin vuonna 2012 vuoden kappaleen Grammy-palkintoehdokkuudella. Sheerania manageroivan yhtiön johtajana toimiva Elton John vaati Grammy-toimikuntaa järjestämään Sheeranille mahdollisuuden esiintyä palkintogaalassa, mutta toimikunnan mukaan Sheeran ei ollut esiintyjänä riittävän huomionarvoinen saadakseen esitysaikaa. Elton John päätti tämän ongelman kiertääkseen esiintyä Sheeranin kanssa Grammy-gaalassa yhdessä.


title: Ed Sheeran

text: Vuoden 2013 maaliskuusta syyskuuhun Sheeran kiersi Pohjois-Amerikkaa konsertoiden areenoilla ja stadioneilla Taylor Swiftin The Red Tour -kiertueen lämmittelijänä. Kiertue oli Sheeranille hänen siihenastisen uransa suurin. Lokakuussa 2013 Sheeran esiintyi pääesiintyjänä kolmessa konsertissa New York Cityn Madison Square Gardenissa, jonka yleisökapasiteetti on 18 200. Sheeran debytoi konserteissa uuden kappaleensa ”Tenerife Sea”. Marraskuussa hän julkaisi singlen ”I See Fire”, joka oli mukana myös elokuvan "Hobitti – Smaugin autioittama maa" lopputeksteissä ja soundtrackilla. digitalspy.com.au Vuonna 2013 Sheeran oli ehdokas parhaan uuden artistin Grammy-palkinnon saajaksi.


title: Ed Sheeran

text: 24. maaliskuuta 2014 Sheeran esitti ensimmäisen kerran uuden kappaleensa ”Take It Back” konsertoidessaan Lontoon Royal Albert Hallissa Teenage Cancer Trust -järjestön hyväntekeväisyyskonsertissa. Huhtikuussa hän julkaisi uuden singlen ”Sing”, joka erosi musiikilliselta tyyliltään hänen aiemmista kappaleistaan. ”Sing” oli tarkoitus nostattaa odotuksia tulevan albumin ympärille, mutta koska Sheeranin fanien uskottiin mahdollisesti vierastavan kappaleen tyyliä, julkaistiin toukokuussa 2014 akustinen balladi ”One”. ”Sing” nousi kesäkuussa 2014 Britannian singlelistan kärkipaikalle ollen Sheeranin uran ensimmäinen listaykkönen.


title: Ed Sheeran

text: Sheeran julkaisi toisen albuminsa "X" (laus. "Multiply") vuoden 2014 kesäkuussa. Sheeran oli kirjoittanut kolmen edeltävän vuoden aikana albumille yli 120 kappaletta, joista osan pian +-albumin julkaisemisen jälkeen. Muun muassa Rick Rubin, Pharrell Williams ja Benny Blanco toimivat albumin kappaleiden tuottajina. "x" nousi listaykköseksi Britannian albumilistalla ja Yhdysvaltain Billboard 200 -listalla. Albumin myötä Sheeran suuntasi maailmankiertueelle, joka käynnistyi Japanista vuoden 2014 elokuussa.


title: Ed Sheeran

text: Vuonna 2014 Sheeranin tuotanto ylitti 860 miljoonan toiston rajan suoratoistopalvelu Spotifyssa: Spotify nimesi Sheeranin palvelunsa soitetuimmaksi artistiksi ja "x":n soitetuimmaksi albumiksi. "x" nosti Sheeranin myös iTunesin myydyimmäksi artistiksi Britanniassa, Irlannissa ja Uudessa-Seelannissa.


title: Ed Sheeran

text: "x" huomioitiin vuoden albumin Grammy-ehdokkuudella vuoden 2015 Grammy-palkintogaalassa, jossa Sheeran myös esitti albumin singlen ”Thinking Out Loud”. Helmikuussa 2015 Sheeran voitti sekä parhaan brittiläisen miesartistin että vuoden brittiläisen albumin Brit Award -palkinnon, ja toukokuussa hän voitti Ivor Novello -palkinnon vuoden lauluntekijänä. Kesäkuussa Sheeran esiintyi Kansas Cityn Arrowhead Stadiumilla The Rolling Stonesin lämmittelijänä, ja myöhemmin heinäkuussa hän soitti kaksi omaa loppuunmyytyä konserttiaan Lontoossa Wembleyn stadionilla osana x-kiertuettaan. Konserteista taltioitiin Blu-ray-julkaisu "", joka julkaistiin marraskuussa 2015.


title: Ed Sheeran

text: Vuonna 2015 Sheeran kirjoitti kanadalaiselle poplaulaja Justin Bieberille kappaleen ”Love Yourself”, jonka Bieber julkaisi albumillaan "Purpose" vuoden 2015 marraskuussa. Sheeran oli alun perin kirjoittanut kappaleen itselleen, mutta hän uskoi, ettei kappale tulisi päätymään hänen seuraavalle albumilleen ja antoi sen Bieberin levytettäväksi. Sheeran vieraili vuonna 2015 laulamassa myös rap-artisti Macklemoren kappaleessa ”Growing Up”. 26. syyskuuta hän konsertoi yhtenä pääesiintyjänä New York Cityn Central Parkissa hyväntekeväisyyttä tukevalla ja maailmanlaajuista köyhyyttä vastaan toimivalla Global Citizen -musiikkifestivaalilla. Lokakuussa Sheeran palkittiin MTV Europe Music Awards -palkintogaalassa parhaana live-esiintyjänä.


title: Ed Sheeran

text: ”Thinking Out Loud” voitti vuonna 2016 kaksi Grammy-palkintoa: vuoden kappaleen ja parhaan pop-kappaleen Grammyn. Vuoden 2016 toukokuussa "x" oli IFPI:n julkaiseman tilaston mukaan vuoden 2015 toiseksi myydyin albumi Adelen "25:n" jälkeen myytyään maailmanlaajuisesti yli kolme ja puoli miljoonaa kappaletta.


title: Ed Sheeran

text: Vuoden 2016 joulukuussa vietettyään vuoden tauon Sheeran julkaisi Twitter-, Facebook- ja Instagram-sivuillaan vihjeen uudesta albumistaan. Tammikuussa hän julkaisi kymmenen sekunnin mittaisen videon, jossa paljasti tulevan albuminsa olevan nimeltään ÷ (laus. "Divide"). Lisäksi hän julkisti albumin kansikuvan ja ilmoitti julkaisupäivämäärän olevan 3. maaliskuuta. ÷ debytoi listaykkösenä yhteensä viidessätoista maassa, mukaan lukien Britanniassa, Yhdysvalloissa, Saksassa, Australiassa ja Kanadassa. Britanniassa albumi myi julkaisuviikollaan 672 000 kappaletta, minkä johdosta se on Adelen "25":n ja Oasiksen "Be Here Now’n" jälkeen Britannian historian kolmanneksi parhaiten julkaisuviikollaan menestynyt albumi, ja myös nopeiten myynyt miespuolisen artistin albumi. Jokainen albumin kappaleista nousi julkaisuviikon aikana Britannian singlelistan kahdenkymmenen parhaan joukkoon albumin mittavan suoratoiston myötä, minkä johdosta Britannian levynmyyntiä tilastoiva Official Charts Company muutti singlelistan sääntöjä siten, että vastedes listan sadan parhaan kappaleen joukkoon yhdeltä artistilta voi nousta korkeintaan kolme kappaletta. ÷ voitti parhaan pop-albumin Grammy-palkinnon, ja single ”Shape of You” parhaan pop-kappaleen Grammy-palkinnon.


title: Ed Sheeran

text: 6. tammikuuta Sheeran julkaisi singlenä kaksi uutta kappalettaan, ”Shape of You” ja ”Castle on the Hill”. Kumpikin singleistä rikkoi suoratoistopalvelu Spotifyn yhden päivän soittoennätyksen, ja ne keräsivät palvelussa yhden vuorokauden aikana yhteensä 13 miljoonaa toistoa. ”Shape of You” ja ”Castle on the Hill” debytoivat Britannian singlelistan sijoilla yksi ja kaksi, ja täten Sheeranista tuli ensimmäinen artisti, joka on saavuttanut Britannian singlelistan kaksi kärkipaikkaa uusilla kappaleilla. Saavutus toistui historiallisesti myös Saksan ja Australian singlelistoilla. ”Shape of You” debytoi Yhdysvalloissa Billboard Hot 100 -listan ykkösenä, ja ”Castle on the Hill” ylsi sijalle kuusi. Tämän myötä Sheeran teki jälleen historiaa ollen kaikkien aikojen ensimmäinen artisti, jonka kaksi uutta kappaletta ovat debytoineet Yhdysvalloissa listan kymmenen parhaan joukossa.


title: Ed Sheeran

text:
Sheeran julkisti vuoden 2017 tammikuussa aloittavansa Divide-maailmankiertueensa maaliskuussa. Kiertueen uutisoitiin sisältävän konsertteja ympäri Eurooppaa sekä Etelä- ja Pohjois-Amerikkaa. Vuoden 2018 maalis-huhtikuussa Sheeran konsertoi Divide-kiertueen merkeissä myös Australiassa ja Uudessa-Seelannissa yli 950 000 kuulijalle, minkä johdosta Divide-kiertue rikkoi Dire Straits -yhtyeen vuoden 1985 ennätyksen ja nousi kaikkien aikojen suurimmaksi Australiassa vierailleeksi konserttikiertueeksi.
Vuoden 2017 helmikuussa Sheeran julkaisi promootiosinglenä kappaleen ”How Would You Feel (Paean)”, joka nousi Britanniassa listan kakkoseksi. Maaliskuuhun mennessä Sheeran oli saavuttanut ÷-albumin singleillään kymmenen sijoitusta Britannian singlelistan kymmenen parhaan joukossa, mikä rikkoi skotlantilaisen DJ Calvin Harrisin aiemmin hallussaan pitämän ennätyksen. Vuoden 2017 MTV Video Music Awards -palkintogaalassa Sheeran palkittiin vuoden artistina. ÷-albumin neljäs single ”Perfect” nousi listaykköseksi Britanniassa ja Australiassa. Sheeran levytti kappaleesta myös akustisen, nimellä ”Perfect Duet” julkaistun version yhdessä Beyoncén kanssa. ”Perfect Duet” nousi listaykköseksi Yhdysvalloissa ja Britanniassa. Spotify ilmoitti Sheeranin olleen palvelunsa soitetuin artisti vuonna 2017. Hänen kappaleensa olivat keränneet Spotifyssa vuoden aikana yli 6,3 miljardia toistoa. ÷ oli Spotifyn vuoden soitetuin soitetuin albumi yli 3,1 miljardilla toistollaan, ja yli 1,4 miljardia toistoa kerännyt ”Shape of You” puolestaan palvelun soitetuin kappale.


title: Ed Sheeran

text: Taylor Swift paljasti vuoden 2017 marraskuussa tehneensä yhdessä Sheeranin ja rap-artisti Futuren kanssa kappaleen ”End Game” albumilleen "Reputation". Hip hop -artisti Eminem kertoi vuoden 2017 joulukuussa tehneensä kappaleen ”River” tulevalle albumilleen "Revival" yhdessä Sheeranin kanssa. Sheeran kuvaili yhteistyön olleen iloinen kokemus, ja sanoi Eminemin olevan yksi syy sille, että hän oli aloittanut laulunkirjoittamisen. Myöhemmin joulukuussa Sheeran vieraili irlantilaisessa "The Late Late Show" -televisio-ohjelmassa ja paljasti kirjoittaneensa kappaleen myös James Bond -elokuvalle.


title: Ed Sheeran

text: Vuoden 2018 alussa ”Shape of Youn” uutisoitiin olleen vuoden 2017 myydyin single Britanniassa ja Yhdysvalloissa. IFPI uutisoi myöhemmin vuoden 2018 huhtikuussa, että yli kuusi miljoonaa kappaletta myynyt ÷ oli maailmanlaajuisesti vuoden 2017 myydyin albumi. Helmikuussa Sheeran esitti Brit Awards -palkintogaalassa albumin kappaleen ”Supermarket Flowers”, jonka hän oli kirjoittanut isoäidistään, joka oli menehtynyt ÷-albumin levyttämisen aikana. Brit Awards -palkintogaalassa hän myös voitti Global Success Award -palkinnon kansainvälisen menestymisensä johdosta. Toukokuussa Sheeran esitti Billboard Music Awards -palkintogaalassa kappaleen ”Galway Girl” ja vastaanotti viidestätoista palkintoehdokkuudestaan yhteensä kuusi palkintoa, mukaan lukien parhaan artistin palkinnon.


title: Ed Sheeran

text: Vuoden 2018 syyskuussa Sheeranin uutisoitiin saapuvan ensimmäisen kerran konsertoimaan Suomeen. Sheeran konsertoi Suomessa 24. heinäkuuta 2019 Helsingissä Malmin lentokentällä osana Divide-kiertuettaan, jonka ilmoitettiin jatkuvan Euroopassa vuonna 2019 lisäkeikkojen muodossa. Helsingin-konsertin kaikki 60 000 myytiin loppuun 20 minuutissa, ja konsertti on vuoden 2019 suurin Suomessa. Valtavan kysynnän ja nopean lipunmyynnin johdosta Sheeranin ilmoitettiin konsertoivan Helsingissä myös 23. heinäkuuta lisäkonsertin merkeissä.


title: Hetemäki

text: Hetemäki voi tarkoittaa seuraavia:


title: Kolmivärinen tšekinkoira

text: Kolmivärinen tšekinkoira ("Český strakatý pes") eli "strakáč", joka tunnettiin aiemmin nimellä "horakinlaboratoriokoira" ("Horákův laboratorní pes"), on tšekkiläinen koirarotu. Se on vielä melko vähälukuinen jopa kotimaassaan. Se on tunnustettu kansallisesti "ČeskoMoravská Kynologická Unie":ssa (CMKU), mutta sillä ei ole FCI:n hyväksyntää.


title: Kolmivärinen tšekinkoira

text: Kolmivärinen tšekinkoira ei edusta mitään määrättyä koiratyyppiä: sen ulkomuoto tuo osittain mieleen ajokoiran ja seisojan välimuodon, mutta jotkin yksilöt näyttävät myös ylikookkaalta tanskalais-ruotsalaiselta pihakoiralta. Pitkäkarvainen muunnos muistuttaa lisäksi spanielityyppisiä seisojarotuja, kuten pienimünsterinseisojaa tai stabyhounia. Se ei kuitenkaan ole koskaan ollut metsästyskoira eikä se polveudu mistään varsinaisesta rodusta (saksanseisojaa lukuun ottamatta), vaan sen alkuperäinen käyttötarkoitus on hyvin erikoinen muihin koirarotuihin verrattuna.


title: Kolmivärinen tšekinkoira

text: Rotu on keskikokoinen, suorakaiteen muotoinen ja riippukorvainen koira, jonka rakenne on tasapainoinen ja suhteellisen kevyt. Urosten säkäkorkeus on 45–53 cm ja narttujen 43–51 cm. Rungonpituus on 10-20 % säkäkorkeutta pidempi. Rodusta on kaksi muunnosta, lyhyt- ja pitkäkarvainen. Lyhytkarvaisen karvapeite on sileä ja ihonmyötäinen, pitkäkarvaisen kaksinkertainen ja vain hieman aaltoileva.


title: Kolmivärinen tšekinkoira

text: Väritys on aina kolmivärinen: joko musta-tricolor (musta-valkoinen tan-merkein) tai ruskea-tricolor (ruskea-valkoinen tan-merkein). Tummien (mustien tai ruskeiden) ja valkoisten alueiden suhde on 1:1, eli koirassa on huomattavasti enemmän valkoista kuin monien muiden tricolor-väristen rotujen karvapeitteessä (berninpaimenkoira, australianpaimenkoira yms.). Sen tricolor-väritys muistuttaakin enemmän terriereille tyypillistä tricoloria. Seisoja-perimän vaikutus näkyy valkoisessa värialueessa: siinä on joko mustia tai ruskeita täpliä monien lintukoirien tapaan.


title: Kolmivärinen tšekinkoira

text: Kolmivärinen tšekinkoira on ystävällinen, erittäin sosiaalinen, vastaanottavainen, oppivainen ja se muodostaa vahvan siteen omistajaansa. Se on helposti koulutettavissa, eikä sillä ole taipumusta dominanssiin. Alkuperäinen käyttötarkoitus suosi sekä ihmisten että muiden koirien kanssa hyvin toimeen tulevaa koiraa. Se oppii sietämään myös pienempiä lemmikkieläimiä, mikäli se totutetaan olemaan niiden kanssa pennusta pitäen.


title: Kolmivärinen tšekinkoira

text: Kynologi František Horák kehitti rodun 1950-luvulla Prahan Tiedeakatemiassa koe-eläimeksi lääketieteellisiä ja geneettisiä tutkimuksia varten. Hänellä ei ollut varaa koe-eläiminä usein käytettyihin beagleihin, minkä vuoksi hän päätti hankkia kulkukoiria, joita sitten jalostaisi eteenpäin. Kantavanhemmat olivat akatemian omistamat kaksi sekarotuista koiraa: 25-kiloinen, luppakorvainen ja paimenkoiratyyppinen soopeli Rigy-narttu sekä 10-kiloinen, sileäkarvaista kettuterrieriä muistuttanut ja laikukas kolmivärinen Míši-uros. 4.4.1954 syntyi ensimmäinen pentue, jonka 9 pennusta valittiin jatkojalostukseen 2 kolmiväristä yksilöä: Míša ja Dáša. Jalostuksessa haettiin jo tässä vaiheessa varta vasten lyhyttä, sileää karvapeitettä. Musta tricolor -väritys oli saatu linjaan heti ensimmäisestä risteytyksestä, ja se periytyi hyvin vahvasti heti jalostuksen alkuvaiheessa. Ruskea tricolor -väritys syntyi vasta myöhemmin risteyttämällä kantaan lyhytkarvainen saksanseisoja. Geenipoolia pyrittiin parantamaan paimenkoira-, bullterrieri- ja pointteri-risteytysten avulla, mutta niistä syntyneet jälkeläiset eivät jatkaneet enää sukua.


title: Kolmivärinen tšekinkoira

text: Vuonna 1960 kirjoitettiin ensimmäinen rotumääritelmä ja samalla Tšekkoslovakian pieneläinkasvattajien unioni tunnusti rodun nimellä horakinlaboratoriokoira. Siihen aikaan sitä ei kuitenkaan julkisesti tunnettu edes kotimaassaan, koska sitä kasvatettiin ainoastaan akatemian tarpeisiin. Ensimmäinen julkinen esittely tapahtui 27.8.1961 Prahassa palveluskoirien kansallisessa näyttelyssä.


title: Kolmivärinen tšekinkoira

text: Vuonna 1981 horakinlaboratoriokoira pääsi Tšekin Koirankasvattajayhdistyksen rekisteriin, mikä mahdollisti sen kasvattamisen akatemian ulkopuolella. Kuitenkin vain muutama akatemian jalostamaan alkupopulaatioon kuuluvasta n. 40 koirasta päätyi yksityisten harrastajien ja kasvattajien omistukseen. Nimi muutettiin kolmiväriseksi tšekinkoiraksi, joka oli Horákin itse keksimä nimi. Myös nykyinen, CMKU:n vuonna 1994 hyväksymä rotumääritelmä on hänen käsialaansa.


title: Kolmivärinen tšekinkoira

text: Ensimmäinen pentue akatemian ulkopuolella syntyi 10.9.1981, mutta kyseiset jälkeläiset eivät vieneet jalostusta eteenpäin. Koska rodusta ei oltu aluksi kiinnostuneita, se oli vähällä kuolla sukupuuttoon. Siitä kiinnostuttiin kuitenkin 1990-luvulla, mutta enää tuolloin puhdasrotuisia yksilöitä ei ollut juuri jäljellä. Ainoastaan kuusi puhdasrotuista, rekisteröityä koiraa onnistuttiin löytämään:Muut löydetyt yksi uros ja kolme narttua eivät olleet puhdasrotuisia, vaan joko niillä ei ollut virallisia rekisteripapereita tai niiden alkuperä oli täysin tuntematon. Ensimmäinen kuudesta edellä luetteloidusta kantakoirasta polveutuva pentue oli 10.3.1993 syntynyt Prosmycká Court A-pentue, mistä alkoi systemaattinen kasvatustyö kolmivärisen tšekinkoiran pelastamiseksi.


title: Kolmivärinen tšekinkoira

text: Rodun avulla tutkittiin erityisesti epileptisten kohtausten aiheuttajia ja hammaspuutosten perinnöllisyyttä. Se oli myös ensimmäinen eläin, jolla Tšekkoslovakiassa kokeiltiin munuaistensiirtoa. Myös laikukkaan värityksen periytyvyys pantiin merkille jalostuksen aikana. Nykyisin kolmivärinen tšekinkoira on lähinnä koko perheen seurakoira tai harrastuskoira. Vaikka se ei olekaan aggressiivinen vieraita ihmisiä kohtaan, siitä saa hyvän vahtikoiran joka ennemmin ilmoittaa tulijoista haukkumalla kuin hyökkää tai puolustaa reviiriään. Se soveltuu ihmisystävällisenä rotuna myös terapiakoiraksi.


title: Kolmivärinen tšekinkoira

text: Vaikka laboratoriokokeita ei enää kolmivärisellä tšekinkoiralla tehdä, vielä nykyisinkin jotkut yksilöt kärsivät epilepsiasta ja hammaspuutoksista.


title: Kolmivärinen tšekinkoira

text: Rotu on aktiivinen, sitkeä ja väsymätön liikkuja, minkä vuoksi se sopii hyvin agilityyn ja muihin harrastuksiin. Erittäin sopeutuvaisena rotuna se tottuu asumiseen kerrostalossa ja kaupunkien keskustoissa.


title: Walter Grubmüller

text: Walter Grubmüller (s. 13. tammikuuta 1989 Wien) on itävaltalainen moottoriurheilija. Hän aloitti uransa karting-sarjoissa vuonna 2000. Vuonna 2004 hän ajoi muutaman kilpailun Formula Renault Monza -sarjassa. Vuonna 2005 hän kilpaili Eurocup Formula Renault, Italian Formula Renault sekä IFR talvisarjoissa vaihtelevalla menestyksellä. Vuonna 2006 Grubmüller jatkoi samaisissa sarjoissa. Vuosina 2007–2009 Grubmüller kilpaili muun muassa Aasian F3- ja Britannian F3-sarjoissa sijoittuen Britannian F3-sarjan toiseksi vuonna 2009. Vuonna 2010 Grubmüller kilpaili Formula Renault 3.5 -sarjassa saavuttaen 16 pistettä. Seuraavana vuonna hän jatkoi sarjassa saavuttaen 24 pistettä. Vuonna 2012 Grubmüller jatkoi samassa sarjassa saavuttaen yhden kakkossijan ja 42 pistettä.


title: Artemide

text: Artemide S.p.A. on italialainen valaisinvalmistaja, joka on erikoistunut tunnettujen muotoilijoiden ja arkkitehtien suunnittelemiin valaisimiin. Artemide on Italian suurimpia valaisinvalmistajia. Aiemmin Artemiden tuotevalikoimaan kuuluivat myös erityisesti muovista valmistetut huonekalut ja sisustusesineet.


title: Artemide

text:
Yrityksen perustivat 1950–1960-lukujen vaihteessa Ernesto Gismondi ja Sergio Mazza. Vuonna 1967 yritys voitti ensimmäisen Compasso d'Oro -muotoilupalkintonsa Vico Magistrettin suunnittelemalla "Eclisse"-valaisimella. Vuonna 1972 syntyi Richard Sapperin "Tizio"-valaisin, josta tuli eräänlainen modernin valaisinsuunnittelun symboli vuosikymmeniksi. Vuonna 1987 Artemide lanseerasi Michele De Lucchin ja Giancarlo Fassinan suunnitteleman "Tolomeo"-työvalaisimen, joka on sittemmin kasvanut myös seinä- ja kattovalaisimia käsittäväksi tuotesarjaksi.
Muita Artemidelle suunnitelleita nimiä ovat Mario Botta, Norman Foster, Ettore Sottsass, Enzo Mari, Neil Poulton, Karim Rashid, Herzog & de Meuron, Naoto Fukasawa ja Luigi Serafini. Monet Artemiden valaisimet on palkittu arvostetuilla muotoilupalkinnoilla kuten Compasso d'Oro ja Red Dot Design Award. Yhtiön valaisimia on muun muassa Galleria Nazionale d’Arte Modernan, Museum of Modern Artin (MoMA) ja Metropolitan Museum of Artin kokoelmissa.


title: Artemide

text: Artemiden nykyinen tuotevalikoima kattaa niin teknisiä sisä- ja ulkovalaisimia kuin sisustusvalaisimiakin. Artemiden tuotteita myydään 83 maassa. Yrityksellä on tehtaita Italian lisäksi Unkarissa, Ranskassa ja Yhdysvalloissa ja työntekijöitä noin 700. Vuonna 2008 Artemide osti Firenzen lähellä toimivan, LED-valaistustekniikkaan erikoistuneen Nord Lightin.


title: Artemide

text: Suomeen Artemide Group SpA:n valaisimia tuo Teclux Oy. Niiden vähittäismyyjinä ovat aiemmin toimineet ainakin Décembre, Funktio ja Vepsäläinen.


title: Württemberginseisoja

text: Württemberginseisoja ("Württemberger Vorstehhund") on sukupuuttoon kuollut saksalainen koirarotu, joka oli nimensä mukaisesti kotoisin Württembergistä, joka kuuluu nykyisin Baden-Württembergin osavaltioon.


title: Württemberginseisoja

text: Württemberginseisoja oli kookas, vankkarunkoinen ja raskasrakenteinen. Säkäkorkeus oli 69 cm. Lyhyen karvapeitteen pääväri oli valkoinen; päässä ja selässä oli tiikeriraitaiset merkit; silmien yläpuolella, poskissa ja raajojen yläosissa oli vaaleat tan-merkit. Valkoinen alue oli täynnä ruskeita täpliä samaan tapaan kuin ruskea päistärikkö -värisellä saksanseisojalla. Rotu muistutti enemmän ajokoiraa kuin tyypillistä seisojaa, ja se oli nykyistä lyhytkarvaista saksanseisojaa vankkarakenteisempi.


title: Württemberginseisoja

text: Alun perin kaikki lyhytkarvaiset saksalaiset seisojat luettiin samaan rotuun lyhytkarvaisen saksanseisojan kanssa. Myös weimarinseisoja rekisteröitiin tämän rotunimen alle aina vuoteen 1922 asti, jolloin se jaoteltiin omaan erilliseen B-luokkaan. Württemberginseisoja rekisteröitiin niin ikään omaan C-luokkaansa erotuksena kahteen edellä mainittuun.


title: Württemberginseisoja

text: Rotua käytettiin jäniksen ja lintujen noutamiseen. Se kuoli sukupuuttoon 1900-luvun alussa, mutta oli sitä ennen levinnyt laajalle alueelle Lounais-Saksaa.


title: Württemberginseisoja

text: Morris, Desmond. "Dogs - The Ultimate Dictionary of Over 1,000 Dog Breeds". Ebury Press, 2001. ISBN0-09-187091-7. Sivut 272-273.


title: Keskisen Kello

text: Keskisen Kello Oy on Tuurin kyläkaupassa sijaitseva kello- ja koruliike. Yritys on perustettu vuonna 1982, ja sen pääomistajina toimivat veljekset Jari ja Marko Keskinen. Matti Keskinen perusti yrityksen vuonna 1982. Yrityksen liiketila on alallaan Suomen suurin.


title: Keskisen Kello

text: Vuonna 2011 yrityksen liikevaihto oli 2,3 miljoonaa euroa.


title: Charles Crichton

text: Charles Crichton (6. elokuuta 1910 Wallasey, Merseyside – 14. syyskuuta 1999 South Kensington, Lontoo) oli brittiläinen elokuvaohjaaja ja -leikkaaja, joka teki yli 40 vuotta kestäneen uran elokuvateollisuuden parissa.


title: Charles Crichton

text: Lähes 80-vuotiaana Crichton sai kaksi Oscar-ehdokkuutta vuoden 1988 elokuvasta "Kala nimeltä Wanda" kategorioissa paras ohjaus ja paras alkuperäinen käsikirjoitus. Hänen aiempia tunnettuja ohjauksiaan ovat "Kuolema saapuu yöllä" (Dead of Night, 1945), "Pojat dekkareina" (Hue and Cry, 1947), "Varastin miljoonan" (The Lavender Hill Mob, 1951) ja "Tulva" (Floods of Fear, 1958).


title: Järvenpää Plus

text: Järvenpää Plus on kansalaisjärjestö, joka vaikuttaa Järvenpään kunnallispolitiikassa. Yhdistys on osallistunut kunnallisvaaleihin vaaleista 1988 lähtien. Vuosina 1988–2000 yhdistys toimi nimellä Järvenpää 2000 yhteislistana sitoutumattomien ja Vihreiden kanssa, ja siitä lähtien omana listanaan. Vuosituhannen vaihteessa järjestö vaihtoi nimekseen Järvenpää 2000+, ja vuoden 2012 alussa nykyiseen muotoonsa Järvenpää Plus. Kaudella 2008-2012 järjestö oli viidellä kaupunginvaltuutetullaan valtuuston viidenneksi suurin ryhmittymä.


title: Sentosa

text: Sentosa on yksi Singaporen saarista. Se sijaitsee Singaporen pääsaaren eteläpuolella. Saari on yhteydessä pääsaareen kapealla pengertiellä.


title: Sentosa

text: Sentosa on lomakohde jossa on useita hiekkarantoja, kylpylöitä, viihdekeskus ja kaksi golfrataa. Siellä on myös Disney World ja suuri vesipuisto.


title: Sentosa

text: Saari on aikoinaan tunnettu merirosvojen majapaikkana. Vuonna 1840 siellä kuoli monia ihmisiä malariaan.


title: Sentosa

text: Vuonna 1942 japanilaiset pitivät saarella brittiläisiä ja australialaisia sotavankeja.


title: Herthapointteri

text: Herthapointteri ("Herthapointer") on tanskalainen koirarotu, joka tunnettiin aiemmin nimellä "herthahund". Sitä ei tunneta kotimaansa ulkopuolella, mutta se kasvattaa yhä enemmän suosiota maan rajojen sisällä.


title: Herthapointteri

text: Herthapointteri muistuttaa pointteria. Se on keskikokoinen, atleettinen ja vankkarakenteinen. Lyhyt ja sileä karvapeite on punaruskea, jossa on pienet valkoiset merkit. Säkäkorkeus on 58,7–65 cm ja paino 20–27 kg.


title: Herthapointteri

text: Rotu on älykäs, eloisa ja erinomainen metsästyskoira. Se on myös helposti koulutettavissa työhönsä.


title: Herthapointteri

text: Vuonna 1864 Toisesta Saksan-Tanskan sodasta Tanskaan palaavat sotilaat kohtasivat kotireissullaan nälkiintyneen, kauniin oranssin seisojatyyppisen narttukoiran, joka muistutti ulkonäöltään enemmän mannermaisia kanakoiria kuin englantilaista pointteria. Eläin alkoi ruokkimisen toivossa seurata heitä, minkä vuoksi he antoivat sen nimeksi Hertha ja myivät sen paikalliselle harrastelijametsästäjälle. Tämä antoi sen lahjaksi jyllantilaiselle ammattilaismetsästäjälle, ja se päätyi Alsin saarelle.


title: Herthapointteri

text: Hertha astutettiin sittemmin Alsissa pointtereita kasvattaneen Austenborgin herttuan, Frederik Christianin, oranssilla Englannin tuonti -uroksella nimeltä Sport. Herttuan kasvattama linja tunnettiin siitä, että niillä kaikilla oli Herthan tapaan oranssi karvapeite, jossa oli pienet valkoiset merkit. Tämä oltiin saatu aikaan systemaattisella sisäsiitoksella. Kyseinen yhdistelmä periytti edelleen samaista väriä, ja pentueesta tuli täten perusta nykyiselle rodulle. 1800-luvun lopulla perustettiin rotujärjestö ja ensimmäinen rotumääritelmä kirjoitettiin vuonna 1897.


title: Herthapointteri

text: Rodulla on pidempi ja puhtaampi sukutaulu kuin tanskalaisilla pointtereilla, koska jälkimmäisten metsästysominaisuuksia pyrittiin parantamaan useaan otteeseen rotujen jo eriydyttyä toisistaan herthapointteri-risteytyksillä. Vastaavasti taas herthapointteri on pidetty täysin puhtaana aina siitä lähtien kun sitä alettiin jalostaa erillisenä rotuna.


title: Herthapointteri

text: Tästä huolimatta vuonna 1982 Tanskan kennelliitto hylkäsi Hertha-yhdistyksen pyynnön tunnustaa rotu virallisesti, sillä sen mielestä kyse on vain pointterilinjasta. Monet kynologit kuten Desmond Morris pitävät sitä kuitenkin täysin omana rotunaan, koska sitä on jalostettu jo pitkään ja systemaattisesti puhtaasti erillään kantarodustaan ja se on kehittynyt siitä riittävän erilaiseksi.


title: Karin Knapp

text: Karin Knapp (s. 28. kesäkuuta 1987 Bruneck) on italialainen tennispelaaja. Parhaimmillaan hän on ollut kaksinpelissä WTA-listan sijalla 33 elokuussa 2015. Hän on voittanut urallaan kaksi WTA-turnausta ja viisi ITF-turnausta kaksinpelissä.


title: Karin Knapp

text: Grand Slam -turnauksissa hän on päässyt parhaimmillaan neljännelle kierrokselle Wimbledonissa 2013. Ranskan avoimissa 2007 hän hävisi kolmannella kierroksella Patty Schnyderille ja vuonna 2008 ykköseksi sijoitetulle Marija Šarapovalle.


title: Karin Knapp

text: Knapp on kotoisin saksankielisestä Etelä-Tirolin maakunnasta.


title: Belgianseisoja

text: Belgianseisoja ("Braque Belge") on sukupuuttoon kuollut belgialainen koirarotu.


title: Belgianseisoja

text: Belgianseisoja oli seisojaksi vankkarakenteinen ja voimakas eikä yhtä nopea kuin moni kevyempi seisoja. Sen häntä typistettiin, mutta luonnolliseen tilaan jätettynä häntä oli kohtuullisen pitkä. Karvapeite oli lyhyt, sileä ja tiheä, ja väriltään valkoinen suurin ruskein merkein. Kuten ruskeapäistäriköllä saksanseisojalla, myös tällä rodulla väritykseen liittyi ruskea täplitys valkoisilla alueilla, joka antoi karvapeitteen valkoiselle alueelle harmaan vivahteen. Keskimääräinen säkäkorkeus oli 65 cm ja paino 25 kg.


title: Belgianseisoja

text: Belgianseisoja polveutui vanhasta tanskankanakoirasta ja isogascognenajokoirasta. Sen uskotaan olleen läheisintä sukua ranskalaisille seisojille. 1800-luvulla se oli kotimaassaan suosittu, mutta saksanseisojan ja ranskalaisten seisojien alkaessa saavuttaa suosiota ja metsästysalueiden vähetessä sen lukumäärä alkoi laskea. Jo vuonna 1960 se listattiin belgialaisia rotuja käsittelevässä kirjassa erittäin harvinaiseksi, ja 11.9.1984 Belgian kennelliitto "Société Royale Saint-Hubert" lähetti FCI:lle kirjeen, jossa ilmoitti sen kuolleen sukupuuttoon. Tästä huolimatta se löytyi vielä vuonna 1989 virallisesti FCI:n listoilta "väliaikaisesti" poistettuna rotuna, ja poistettiin vasta myöhemmin kokonaan virallisesta rotuluettelosta.


title: Johan Larsson

text: Johan Larsson voi tarkoittaa seuraavia henkilöitä:


title: Jimmy Holiday

text: Jimmy Holiday (24. heinäkuuta 1934 – 15. helmikuuta 1987) oli yhdysvaltalainen rhythm and blues -laulaja ja lauluntekijä. Mississippissä syntynyt Holiday nauhoitti Everest Recordsille 1960-luvulla ja myöhemmin siirtyi neworleansilaiselle Minit-yhtiölle. Hänen debyyttinauhoituksensa ”How Can I Forget” nousi rhythm and blues -listan kymmenen kärkeen vuonna 1963. Holidayn tunnetuin sävellys on Jackie DeShannonin ja Randy Myersin kanssa kirjoitettu ”Put a Little Love in Your Heart”.


title: Jimmy Holiday

text: Jimmy Holiday kuoli sydänkohtaukseen Iowa Cityssä vuonna 1987.


title: Gangnam

text: Gangnam eli Gangnam-gu on yksi Etelä-Korean pääkaupungin Soulin 25 hallinnollisesta alueesta, joita kutsutaan nimellä "gu". Vuonna 2010 siellä oli 527 641 asukasta.


title: Gangnam

text: Gangnamin nimi tarkoittaa "joen eteläpuolella". Alue tunnetaan erityisesti asuntojen kalleudesta ja vilkkaasta yöelämästä. Se on myös teknologiakeskus, jossa toimivat muun muassa Google ja IBM.


title: Savoijinpaimenkoira

text: Savoijinpaimenkoira ("Berger de Savoie") eli alppienpaimenkoira ("Berger des Alpes") on ranskalainen koirarotu. Se on uhanalainen, mutta se ollaan piakkoin virallistamassa Ranskan kennelliitossa, mikä voi kasvattaa sen suosiota huomattavasti.


title: Savoijinpaimenkoira

text: Savoijinpaimenkoira on rungoltaan pitkänomainen, lihaksikas ja vankkarakenteinen. Sen pää on voimakas, korvat puolipystyt ja eteenpäin taittuneet ja häntä keskipitkä ja kärjestä kaartuva. Karvapeite on tiheä ja säänkestävä, ja muodostaa selkeästi erottuvan kauluksen niskan ympärille. Väritys on yleensä joko blue merle tai ruskea tummanharmain karvankärjin (soopeli/riistanharmaa). Molemmissa väreissä on yleensä tan-merkit. Lisäksi esiintyy jonkin verran mustia ruskein merkein (black & tan). Säkäkorkeus on 46-56 cm ja paino 21-25 kg.


title: Savoijinpaimenkoira

text: Rotu on kestävä, uuttera, itsevarma, nopea ja monipuolinen työkoira. Se on lisäksi leikkisä, uskollinen ja erittäin kiintynyt perheeseensä, jota kohtaan se on erittäin lempeä. Miellyttämishalun ja tottelevaisuuden vuoksi kouluttaminen on helppoa ja se on aina valmis palvelemaan omistajaansa, jonka perässä sillä on taipumus kulkea joka paikkaan. Sillä tulee kuitenkin olla selkeä arvojärjestys ja edellyttää omistajaltaan auktoriteettia. Voimakkaan suojelu- ja vartiovietin vuoksi se soveltuu paimentamisen lisäksi myös vahtikoiraksi. Se kaipaa runsaasti aktiviteetteja ja huomiota.


title: Savoijinpaimenkoira

text: Savoijinpaimenkoira, vanha maatiaiskantainen farmikoira, on kotoisin Savoijin Alpeilta Kaakkois-Ranskasta eikä sitä esiinny alueen ulkopuolella. Se on läheistä sukua niin ikään vanhaa alkuperää olevalle beaucenpaimenkoiralle. Se on jalostettu paimentamaan lampaita ja karjaa hankalissa olosuhteissa. Se ei ainoastaan paimentanut, vaan myös suojeli laumoja susilta, mistä juontaa juurensa nimitys "chasseur de loups" ("sudenmetsästäjä"). Vanhasta alkuperästään huolimatta se "löydettiin" erillisenä rotunaan vasta vuonna 1947. Nykyisin se on vaarassa kadota sen entisen työn vähennyttyä, mutta "Conservatoire du Berger de Savoie ou Berger Savoyard" tekee töitä sen pelastamisen eteen.


title: Savoijinpaimenkoira

text: Karvapeite on helppohoitoinen.


title: La Futura

text: La Futura on yhdysvaltalaisen blues rock-yhtye ZZ Topin viidestoista ja toistaiseksi tuorein studioalbumi, joka julkaistiin vuonna 2012.


title: La Futura

text: Albumi debytoi Suomen virallisen listan sijalla 4. Se pysyi listalla yhteensä 14 viikkoa.


title: Charlesinseisoja

text: Charlesinseisoja ("Braque Charles X") on sukupuuttoon kuollut ranskalainen koirarotu, joka on saanut nimensä Kaarle X:stä. Myös saint-germaininseisojaa kutsuttiin jonkin aikaa samalla nimellä, minkä vuoksi rodut yhä sekoitetaan virheellisesti keskenään.


title: Charlesinseisoja

text: Charlesinseisoja oli raskasrakenteinen ja antoi kömpelön, hitaan, jalostamattoman ja karskin vaikutelman. Sen korvat olivat seisojaksi poikkeuksellisen pitkät. Sen häntä typistettiin puoleen alkuperäisestä pituudestaan. Väritys oli maksanruskea-valkoinen.


title: Charlesinseisoja

text: Rotu oli tasapainoinen ja tarkkavainuinen.


title: Charlesinseisoja

text: Charlesinseisojaa pidetään molempien ranskanseisojien, sekä pyreneläisen että gascognelaisen tyypin, kantarotuna.


title: Potsdaminvinttikoira

text: Potsdaminvinttikoira on sukupuuttoon kuollut italialainen koirarotu.


title: Potsdaminvinttikoira

text: Potsdaminvinttikoira oli keskikokoinen, piirteiltään elegantti ja siro. Sen karvapeite oli lyhyt ja sileä. Väritys oli joko fawn, pronssi, sininen, hopeanharmaa tai musta. Säkäkorkeus oli n. 51 cm.


title: Potsdaminvinttikoira

text: Rotu oli ihanteellinen seura- ja perhekoira.


title: Potsdaminvinttikoira

text: Rotu oli sukua kotimaansa toiselle vinttikoirarodulle italianvinttikoiralle, ja toisin kuin kookkaammat vinttikoirat, se jalostettiin jo alun perin yksinomaan seurakoiraksi. Fredrik II Suuri kasvatti sitä palatsissaan Potsdamissa, mistä virheelliseen alkuperään viittaava nimi on lähtöisin. Hän oli potsdaminvinttikoirien innokas harrastaja ja hänen koirillaan oli mm. omat ruokalautaset. Hän piti rotua yksinoikeudella palatsissaan eikä antanut viedä sitä sen ulkopuolelle.


title: Potsdaminvinttikoira

text: Kaksi Frederik Suuren potsdaminvinttikoiraa pelasti kerran hänen henkensä. Kävi ilmi, että kaakao jota hän tarjosi ensin kahdelle suosikkikoiralleen oli myrkytettyä, ja koska koirat kuolivat pian sen juotuaan hän ei itse erehtynyt juomaan sitä. Pian selvisi että itävaltalaiset olivat lahjoneet hänen kokkinsa salamurhaamaan hänet.


title: Potsdaminvinttikoira

text: Frederikin kuoleman jälkeen kreivitär Marie Münster hankki itselleen kaksi jäljellä ollutta yksilöä. Hänen kasvatustyönsä ansiosta rotu levisi hetkeksi jopa Englantiin ja Irlantiin. Viimeiset tunnetut yksilöt elivät 1900-luvun alkupuolella, mutta Toinen maailmansota tappoi nekin sukupuuttoon.


title: Ceyloninkarvatonkoira

text: Ceyloninkarvatonkoira on sukupuuttoon kuollut srilankalainen koirarotu.


title: Ceyloninkarvatonkoira

text: Ceyloninkarvatonkoira muistutti whippetiä karvattomuuttaan lukuun ottamatta. Se oli hoikkarakenteinen ja puolipystykorvainen. Kiinanharjakoiran tapaan silläkin oli päässään harja ja hännänpäässä töyhtö. Karvapeite oli joko vaalea tai tumma. Tummia pidettiin parhaina "parantajina", kun taas vaaleiden uskottiin tuovan huonoa onnea niille ihmisille, joiden taloihin se astui (mikäli kyse ei ollut omistajan talosta).


title: Ceyloninkarvatonkoira

text: Rodun alkuperäinen käyttötarkoitus oli toimia "parantajana" tai "lämpötyynynä": uskottiin, että pitämällä sitä särkevää kehonosaa vasten se kykeni parantamaan kivun. Tämä selittyy karvattomien koirien tyypillisellä kuumalla iholla. Toisin kuin moni latina-amerikkalainen karvatonkoira, se ei toiminut paikallisten vararavintona.


title: Mayojenkarvatonkoira

text: Mayojenkarvatonkoira on sukupuuttoon kuollut keskiamerikkalainen koirarotu.


title: Mayojenkarvatonkoira

text: Mayojenkarvatonkoira oli pieni ja hoikkarakenteinen, 38-41 cm korkea. Iho oli pään alueella hieman ryppyinen ja päässä, raajoissa ja hännänpäässä oli kiinanharjakoiran tapaan töyhtomäistä karvaa. Väritys oli vaalea.


title: Mayojenkarvatonkoira

text: Mayojenkarvatontakoiraa käytettiin öisin lämmittävänä kuumavesipullona ja päivisin parantavana lämpötyynynä: se painettiin ihon kipukohtaa vasten ja ihon hohkaama kuumuus lievitti särkyä. 800-900-luvuilla jaa. se oli mayojen keskuudessa suosittu, koska muut keinot pysyä lämpiminä olivat hyvin alkeellisia.


title: Lokki-lava

text: Lokki-lava on Porin Kirjurinluodossa sijaitseva konserttilava. Se rakennettiin vuonna 1974 Pori Jazz -festivaalin käyttöön. Nimensä lava on saanut linnun siipiä muistuttavasta kattorakenteestaan.


title: Lokki-lava

text: Lava toimi Pori Jazzin pääesiintymispaikkana aina 2000-luvun alkuun saakka, jonka jälkeen sen korvasi vuonna 2001 valmistunut Kirjurinluoto Arena. Viimeiset Pori Jazzin konsertit Lokki-lavalla järjestettiin vuonna 2004. Lavan yleisöennätys tehtiin vuonna 1998, kun muun muassa Phil Collinsia saapui kuuntelemaan yli 25 000 ihmistä.


title: Lokki-lava

text: Pori Jazzin luovuttua lavan käytöstä se pääsi vuosien saatossa rapistumaan pahasti. Vuonna 2010 Lokki-lava kunnostettiin perusteellisesti. Nykyään lavalla järjestetään useita konserttitapahtumia vuosittain. Sitä käyttävät muun muassa Pori Jazz Kids Festival -lastenmusiikkitapahtuma sekä Porispere -rockfestivaali.


title: Our True Story

text: Our True Story on kokoelma yhdysvaltalaisen The Jive Five -lauluyhtyeen monofonisista levytyksistä vuosilta 1961, 1962 ja 1963. Yhtye oli tuolloin Les Cahanin Beltone Recordsin palveluksessa. Tämän myöhemmän kokoelman on julkaissut Ace Records.Kappaleiden oikeuksista vastaa Copyright Control.


title: Our True Story

text:
Kappaleista neljä on aikaisemmin julkaisemattomia ja ne on merkitty vuosiluvulla 1983.
Jameison antaa tunnustusta Donn Filetin tekemälle tutkimustyölle ja kiittää lisäksi Ian Wentia, Jess Birdshallia ja Pete Donaghya.


title: The Jive Five

text: The Jive Five oli yhdysvaltalainen rhythm and blues -yhtye, joka oli parhaimmillaan 1960-luvun alkuvuosina.


title: The Jive Five

text: Yhtyeen ensimmäinen singlejulkaisu "My True Story" jäi sen suosituimmaksi. Se oli korkeimmillaan Cashboxin Hot 100 -listalla sijalla kuusi syyskuussa 1961.


title: The Jive Five

text: Yhtye oli kotoisin Brooklynistä Bedfordin–Stuyvesantin alueelta. Sen jäsenet tutustuivat toisiinsa Public School 54 -nimisessä oppilaitoksessa. Heidän esikuviaan olivat sellaiset lauluyhtyeet kuin The Heartbeats, The Moonglows ja The Spaniels ja Jive Five sai näiltä vaikutteita tuleviin levytyksiinsä.


title: The Jive Five

text: Vuonna 1961 Les Cahan kiinnitti yhtyeen vastaperustamalleen Beltone-levymerkille. Ensisinglen "My True Story" nimikappaleen teki yhtyeen soololaulaja Eugene Pitt, ja hän on kertonut, että kappaleen sanoitus perustuu hänen omiin kokemuksiinsa, kun hän oli menettänyt tyttöystävänsä parhaalle ystävälleen. Kappaleen on myöhemmin levyttänyt ainakin Darts-yhtye albumilleen "Everyone Plays Darts".